text: Pelin aikuisviihteen takia, pelin alussa on lapsilukko joka koostuu kysymyksistä joihin pelin kehittäjä Al Lowe arveli etteivät lapset osaa vastata oikein. Koska monet kysymyksistä ovat amerikkakeskeisiä, ottivat he riskin hermostuttamalla muiden maiden pelaajat. Jos peliä pelataan nykyään, on kysymyksissä vanhentunutta kulttuurisidonnaista sisältöä. Alkuperäisessä pelissä kysymykset voi ohittaa Alt-X näppäinyhdistelmällä.


title: Kurt Paul

text: Kurt Paul on yhdysvaltalainen näyttelijä ja sijaisnäyttelijä, joka tunnetaan parhaiten työstään "Psyko"-elokuvasarjassa, ja näytteli "Äitiä" jokaisessa kohtauksessa elokuvassa "Psyko III".


title: Kurt Paul

text: Hän on myös ollut vierailevana näyttelijänä vuoden 1982 televisiosarjassa Ritari Ässä.


title: Kvanttifourier’n muunnos

text: Kvanttifourier’n muunnos tai kvanttifourier-muunnos on kvanttitietokoneelle toteutettava fourier’n muunnos. Menetelmän keksi Peter Shore vuonna 1994. Sitä käytetään esimerkiksi shorin algoritmissa.


title: Pragmaattinen sanktio (1830)

text: Pragmaattinen sanktio oli Espanjan kuningas Ferdinand VII:n 29. maaliskuuta 1830 antama kuninkaallinen määräys, joka kumosi saalilaiseen lakiin perustuneen kruununperimysjärjestyksen ja mahdollisti myös kuninkaan naispuolisille jälkeläisille kruunun perimisen.


title: Pragmaattinen sanktio (1830)

text: Ferdinand VII oli tuolloin jo neljättä kertaa naimisissa eikä hänelle ollut vieläkään syntynyt perillistä. Hänen uusi puolisonsa kuningatar Maria Kristiina oli tuolloin kuitenkin raskaana. Pragmaattisen sanktion oli tarkoitus varmistaa, että tuleva lapsi voisi periä kruunun sukupuolestaan riippumatta. Se palautti voimaan Kastilian ja Leónin vanhan lain, joka oli sallinut naisille kruunun perimisen, mutta joka oli kumottu Espanjassa vuonna 1713. Kuningas Kaarle IV oli vuonna 1789 periaatteessa päättänyt palauttaa vanhan lain voimaan, mutta hänen määräystään ei oltu koskaan julkaistu eikä promulgoitu, joten sen lainvoimaisuus oli tulkinnanvarainen. Ferdinand VII:n pragmaattinen sanktio merkitsi Ferdinandin veljen Don Carlosin syrjäyttämistä perimysjärjestyksessä. Kun Ferdinandille lokakuussa 1830 syntyi tytär, Isabella, joka ainoastaan poikkeusmääräyksen ansiosta tuli kruununperimysjärjestyksessä ensimmäiseksi, ajautui Don Carlos vanhoillisine tukijoineen katkeruuteen.


title: Pragmaattinen sanktio (1830)

text: Ferdinand VII:n kuoltua syyskuussa 1833 Isabellasta tuli hallitsija nimellä Isabella II. Don Carlosin kannattajat kieltäytyivät tunnustamasta tätä, ja julistivat hänet lailliseksi kuninkaaksi. Näin syntyi karlismi, joka vaikutti pitkään Espanjan politiikassa.


title: Psyko (elokuvasarja)

text: Psyko on yhdysvaltalainen kauhuelokuvasarja, joka pohjautuu Robert Blochin romaaniin "Psyko". Sarjan ensimmäisen elokuvan ohjasi Alfred Hitchcock vuonna 1960. Elokuva sai kolme jatko-osaa, "Psyko II" (1982), "Psyko III" (1986) ja "Psyko IV" (1990). Lisäksi sarjan ensimmäinen elokuva uudelleenfilmatisoitiin vuonna 1998.


title: Psyko (elokuvasarja)

text: Elokuvat keskittyvät fiktiivisen henkisesti sairaan sarjamurhaajan Norman Batesin ympärille.


title: Psyko (elokuvasarja)

text: Marion Crane lähtee pakomatkalle anastettuaan työnantajaltaan $40 000 dollaria. Hän päättää majoittautua yöksi Batesin motelliin, joka oli osunut tämän tielle kuin pelastavana ilmestyksenä. Motellin ujo ylläpitäjä Norman Bates pyytää Cranea syömään kanssaan, ja tämä suostuu. Marion menee suihkuun, jossa veitsellä aseistautunut vanha nainen puukottaa hänet kuoliaaksi. Marionin kadottua Marionin sisko Lila Crane ja rakastaja Sam Loomis alkavat selvittää asiaa. Marionin jäljillä on myös yksityisetsivä, joka jäljittää rahoja työnantajan lukuun. Tämä pääseekin pian Batesin jäljille ja kovistelee motellinomistajaa mutta kuolee veitsihyökkäyksen uhrina tunkeuduttuaan Batesin asuintaloon tapaamaan tämän äitiä, jonka Bates on kertonut olevan invalidina sisätiloissa. Lila ja Sam jatkavat etsintäänsä, ja katoamisen syyksi ja Marionin todelliseksi murhaajaksi paljastuu skitsofreniasta kärsivä, äidikseen pukeutunut Norman Bates. Bates vangitaan ja hänet todetaan mielisairaaksi.


title: Psyko (elokuvasarja)

text: Bates vapautetaan 22 vuoden päästä, kun hänet ollaan todettu "parantuneeksi". Hän palaa motellilleen. Pian hänen palattuaan menneisyys alkaa kuitenkin vaivata hänen mieltään, ja hän saa vuosikymmeniä aiemmin kuolleelta äidiltään kirjeitä ja näkee hänet talon ikkunassa. Motellin ympäristössä alkaa tapahtua myös murhia, joiden tekijänä vaikuttaisi olevan vanha nainen. Murhaajaksi paljastuu myöhemmin Normanin äidin sisko, Normanin täti Emma Spool.


title: Silva Fennica

text: Silva Fennica on Suomen Metsätieteellisen Seuran ja Luonnonvarakeskuksen englannin kielellä internetissä julkaisema, merkittäviä metsäalan tieteellisiä artikkeleita julkaiseva aikakausjulkaisu, jota on julkaistu vuodesta 1926 lähtien. Silva Fennican julkaisemia artikkeleita on luettavissa ilmaiseksi.


title: Silva Fennica

text: Acta Forestalia Fennica -julkaisusarja, jota julkaistiin vuosina 1913–1999 263 numeroa, sulautettiin sisarsarjaansa Silva Fennicaan.


title: Kruununperimysjärjestys

text: Kruununperimysjärjestys tarkoittaa monarkiassa järjestystä, jolla hallitsijan asema periytyy hallitsijalta tämän seuraajalle. Perinnöllisessä monarkiassa kruunu periytyy hallitsijasuvun sisällä sukulaiselta toiselle. Kruununperimysjärjestys on usein säädetty lailla. Henkilöä, joka on istuvan hallitsijan jälkeen seuraavana kruununperimysjärjestyksessä, kutsutaan kruununperilliseksi.


title: Kruununperimysjärjestys

text: Tyypillisesti kruununperimysjärjestykset perustuvat primogenituuriin, jossa etusijalle asetetaan hallitsijan vanhin lapsi, hallitsevan sukuhaaran sammuessa kruunu siirtyy seuraavaksi vanhimmalle haaralle jne. Yleensä miespuoliset jälkeläiset ovat etusijalla naispuolisiin nähden, mutta yksityiskohtien suhteen eri maiden järjestelmissä on eroja.Kruununperimysjärjestyksessä tietyt muuten kruunuun oikeutetut henkilöt voidaan ohittaa erityisistä syistä. Kruununperimysoikeus edellyttää yleensä, että henkilö on syntynyt laillisesta avioliitosta. Monissa historiallisissa järjestelmissä henkilö saattoi menettää kruununperimysoikeuden menemällä naimisiin alempisäätyisen kanssa. Myös vajaamieliset tai vammaiset perilliset saatettiin ohittaa kruununperimyksessä. Joissain maissa vajaamielinenkin saattoi muodollisesti periä kruunun, mutta hänen hallitsijakautensa ajaksi todellinen valta annettiin sijaishallitsijalle.


title: Kruununperimysjärjestys

text: Henkilöä, joka katsoo olevansa oikeutettu kruunuun perimysjärjestyksen nojalla ja julistautuu hallitsijaksi, mutta joka syystä tai toisesta ei saa valtaa käsiinsä, kutsutaan kruununtavoittelijaksi.


title: Juho Näivä

text: Juho Näivä (s. 1992) on suomalainen ampumahiihtäjä. Näivä on Lemin Eskojen kasvatti ja edustaa seuraa edelleen. Hän on kotoisin Lemiltä Etelä-Karjalasta, mutta opiskelee nykyään urheilu-uransa ohella hammaslääketiedettä Kuopiossa Itä-Suomen yliopistossa.


title: Juho Näivä

text: Näivä on ampumahiihdon nuorten Suomen mestari vuosilta 2005, 2007 ja 2013. Aikuisten sm-kilpailussa Näivä oli kymmenes vuosina 2013 sekä 2014 ja seitsemäs vuonna 2015. Näivä kilpailee Karhuski-suksimerkillä.


title: Metsätieteellinen aikakauskirja

text: Metsätieteellinen aikakauskirja (vuosina 1963–1993 monografiasarja Folia Forestalia) on Suomen Metsätieteellisen Seuran ja Luonnonvarakeskuksen suomeksi ja ruotsiksi internetissä neljä kertaa vuodessa julkaisema, metsäalan alkuperäisiä ja vertaisarvioituja tutkimusartikkeleita, katsauksia ja tiedonantoja julkaiseva aikakausjulkaisu. Sen artikkelien tiivistelmät ovat luettavissa verkossa ilmaiseksi vuodesta 1994 ja koko artikkelit vuodesta 1998 lähtien. Metsävarat-osiossaan se julkaisee metsien invetointituloksia ja kehityslaskelmia.


title: ETMU

text: Etnisten suhteiden ja kansainvälisen muuttoliikkeen tutkimuksen seura eli ETMU ry on perustettu edistämään Suomessa tehtävää etnisten suhteiden monitieteistä tutkimusta. ETMU myöntää vuosittain palkinnon tutkimuksen tai käytännön työn parissa ansioituneille.


title: Hippo Taatila

text: Hippo Taatila (s. 1981 Loimaa) on suomalainen kirjailija ja toimittaja. Häntä pidetään Suomen parhaimmistoon lukeutuvana koripallojournalistina.


title: Hippo Taatila

text: Taatilan esikoisromaani, omaelämäkerrallisvivahteinen "Isipappablues" julkaistiin vuonna 2014. Vuotta aikaisemmin hän oli suomentanut G. I. Gurdjieffin kirjan "Kohtaamisia merkittävien henkilöiden kanssa". Hän on kirjoittanut myös tietokirjoja. Kesästä 2015 kesään 2016 Taatila kirjoitti Miika Särmäkarin "Koripalloelämää"-nimiseen blogiin yhteensä 42 julkaisua häntä itseään kiinnostaneista koripalloaiheista. Perusteellisia blogijulkaisuja siteerattiin muun muassa YLE Urheilussa.


title: Hippo Taatila

text: Helmikuussa 2017 julkaistiin "YUP - Helppoa muisteltavaa", Taatilan kirjoittama historiikki rock-yhtye YUP:sta. Taatila työstää paraikaa muita kirjaprojekteja sekä väitöskirjaa. Syyskuussa 2017 julkaistaan Taatilan kirjoittama henkilökuva koripalloilija Petteri Koposesta.


title: Hippo Taatila

text: Koulutukseltaan Taatila on teologian maisteri. Hän työskenteli aikaisemmin muun muassa Suomen Koripalloliiton tiedotuksessa. Koripalloilija Veli Taatila on Taatilan isoveli.


title: Taidetehdas

text: Taidetehdas on kulttuuri- ja kongressikeskus Porvoossa. Kokonaisen korttelin kokoisessa keskuksessa on kokous- ja tapahtumatiloja, taiteilijoiden työhuoneita, vaihtuvia näyttelyitä, elokuvateatteri, kahviloita ja ravintoloita ja Kauppakuja. Taidetehtaan omistaa kolme säätiötä: Suomen Kulttuurirahasto, Alfred Kordelinin säätiö ja Emil Aaltosen säätiö. Taidetehdas tuo Porvoolle vuosittain viitisen miljoonaa euroa matkailutuloja. Taidetehtaan tiloja vuokraa Porvoon kaupungin perustama ja omistama Event Factor, julkisin varoin tuotettua kulttuuria myy Taidetehtaan säätiö, jolla on vuosittain käytössään 60 päivää. Porvoon kaupunki rahoittaa vuosittain tapahtumia 40 päivän ajalle, näihin kuuluu muun muassa Avantin Suvisoitto-festivaali.


title: Taidetehdas

text: Kongressikeskuksenakin toimiva paikka hyötyy sijainnista lähellä Porvoon keskustaa, vanhaa kaupunkia ja merta sekä lyhyestä matkasta pääkaupunkiseudulle ja Helsinki-Vantaan lentokentälle.


title: Taidetehdas

text: Taidetehtaan alue otettiin teollisuuden käyttöön 1920-luvun alussa, kun Alba rakensi sinne vaneritehtaan. Sen jälkeen alueelle muuttivat myös Haikan lista- ja kehystehdas, August Eklöfin konepaja ja hevosenkenkätehdas. Myöhemmin August Eklöf osti alueen muut tehtaat, joista tuli suuri työnantaja Porvoon alueella. Vaneritehdas lopetettiin 1940-luvulla, sillä raaka-ainetta oli vaikea saada. Listatehdas, konepaja- ja hevosenkenkäteollisuudet jatkoivat toimintaansa. Tehtaalla oli myös valimo, kattilapaja ja hokkitehdas. 1950-luvlla siella alettin koota traktoreita ja Pikku-Jussi -kaivinkoneita. 1960-luvulla Fiskars osti tehtaan. Konepajalla valmistettiin suuria työstökoneita ja koottiin traktoreita, kaivinkoneita ja metsätyökoneita. 1970-luvulla konepajakin lopetti toimintansa, nosturihuolto siirtyi muualle 1980-luvun alussa.


title: Taidetehdas

text: Vuonna 1986 Porvoon kaupunki osti Fiskarsilta tehdaskiinteistön ja alkoi vuokrata kulttuuriväen vaatimuksesta sieltä työtiloja taiteilijoille. Taidetehtaalla on ollut samaan aikaan työtilat 40 taiteilijalle, työpajoissa on työstetty niin paperia kuin grafiikkaakin. Taidetehtaan ensimmäinen taidenäyttely, FISK ARS, järjestettiin vuonna 1988. Tehtaalli pidettiin taidenäyttelyitä, konsertteja, myyjäisiä ja urheilutapahtumia. Tehtaalla toimivat vuosien ajan myös Porvoon Teatteri ja työttömien ruokala.


title: Taidetehdas

text: Vuonna 1999 Porvoon kaupunki ja Ensio Miettinen, yrittäjä ja kulttuurin ystävä ja tukija, perustivat säätiön, jonka varoilla alettiin kunnostaa rakennusta. Säätiön perustamisesta myötä alettiin suunnitella kiinteistön muuttamisesta kulttuurikeskukseksi. 2000-luvun alussa pidettiin idea- ja arkkitehtikilpailut. Rakennuksen pääsuunnittelijaksi tuli Hannu Kiiskilä ja arkkitehtitoimistoksi Arrak. Taantuma viivästytti suunnitelmia, mutta vuonna 2007 niitä alettiin toteuttaa. Teollisuuden saastuttama maa puhdistettiin, ja vuonna 2009 rakennusyhtiö Hartela alkoi rakentamisen, jonka aikana ränsistynyt tehdasrakennus sai modernin ilmeen ja muodon, joka säilytti tehdasmiljöön ilmapiiriä ja myös suurimman osan sen rakenteista. Taidetehtaan ympärille rakennettiin kokonainen kaupunginosa. Uudistettu Taidetehdas avattiin toukokuussa 2012, jolloin siellä oli Jukka Rintalan 60-vuotisjuhlanäyttely. Talon virallisen vihkimisen suoritti pääministeri Jyrki Katainen 13.8.2012.


title: Taidetehdas

text: Rakennuksen uusia osia ovat lasinen julkisivu, sisääntuloaula, lämpiö, kongressi- ja kokousauditoriot sekä lisäsiipi, jossa on elokuvateatteri.


title: Taidetehdas

text: Avanti-sali on entinen traktoritehdashalli, jota käytetään konsertteihin, kokouksiin ja juhliin. Suorakaiteen muotoisessa salissa on nouseva katsomo, johon mahtuu 560 kuulijaa. Katsomon laskeva etuosa on lattiatason alapuolelle, konserttien aikana orkesteri on lattiatasossa. Salin akustiikkaa pidetään erinomaisena. Sen seinät on peitetty lohkotuilla tiilillä, jotka tekevät seinäpinnoista rosoisia ja rikastavat akustiikkaa heijastussärmillään. Avanti-salin vihkiäiskonsertissa 19.5.2012 Jukka-Pekka Saraste johti Nordea Jean Sibelius Orchestraa.


title: Taidetehdas

text: Salin viereinen Tehdassali on monitoimitilaa, joka sopii taidenäyttelyihin, konsertteihin ja teatteriesityksiin. Sinne saadaan 150 istumapaikkaa.


title: Taidetehdas

text: Taidetehtaassa työskentelee noin kolmisenkymmentä kuvataiteilijaa. Toisen kerroksen Taidehallissa on tilat vaihtuville näyttelyille, Porvoon taiteilijaseuran taidelainaamo Konstalle. Siellä on myös esillä Porvoon taidemuseon omistamia Jäntti-kokoelman teoksia.


title: Francisco Martínez de la Rosa

text: Francisco de Paula Martínez de la Rosa (10. maaliskuuta 1787 Granada – 7. helmikuuta 1862 Madrid) oli espanjalainen näytelmäkirjailija, runoilija ja poliitikko. Hän toimi Espanjan pääministerinä vuosina 1822 ja 1834–1835.


title: Francisco Martínez de la Rosa

text: Martínez de la Rosa toimi Granadan yliopiston filosofian professorina vuodesta 1805. Hän siirtyi politiikkaan vuonna 1808 ja vaikutti näkyvästi Cádiziin perustetussa parlamentissa eli cortesissa (ns. Cádizin cortes). Itsevaltaisen kuningas Ferdinand VII:n palattua valtaan Martínez de la Rosa vangittiin ja hän oli kahdeksan vuotta karkotettuna Afrikkaan. Vuoden 1820 vallankumouksen myötä hänet vapautettiin ja valittiin cortesin puhemieheksi sekä 1822 hallituksen johtajaksi. Hän kuitenkin menetti poliittisella tasapainottelullaan sekä liberaalien että konservatiivien tuen. Kun Ferdinand VII:n itsevaltius palautettiin vuonna 1823, Martínez de la Rosa lähti maanpakoon Pariisiin, jossa hän asui seuraavat kahdeksan vuotta. Vuonna 1834 hänet nimitettiin uudelleen pääministeriksi ja hänen hallituksensa antoi nimellä "estatuto real" tunnetun uuden valtiosäännön. Hän joutui eroamaan jo seuraavana vuonna ja esiintyi sen jälkeen konservatiivisen Maltillisen puolueen ("moderados") johtajana. Hän oli myöhemmin vielä uudelleen maanpaossa Pariisissa. Martínez de la Rosa oli myös Espanjan suurlähettiläänä Roomassa 1842–1843 ja Pariisissa 1847–1851 sekä Ramón María Narváezin hallituksen sisäministerinä 1844. Viimeisinä vuosinaan hän oli Espanjan kuninkaallisen akatemian johtaja.


title: Francisco Martínez de la Rosa

text: Martínez de la Rosa julkaisi vuosien varrella useita runoelmia ja näytelmiä. Hän kirjoitti Pariisissa näytelmän "La conjuración de Venecia" (”Venetsian salaliitto”), jonka ensi-ilta Madridissa vuonna 1834 merkitsi romanttisen draaman läpimurtoa Espanjan teatterimaailmassa.


title: Olof Granatenburg

text: Olof Granatenburg, vuoteen 1661 Bengtinpoika (1608 – 1679 tai 1681 Öölanti) oli ruotsalainen eversti, joka toimi Käkisalmen linnan päällikkönä.


title: Olof Granatenburg

text: Granatenburgin vanhemmista tai suvusta ei ole tietoa, mutta hän esiintyy ensimmäisen kerran Länsi-Götanmaan rykmentin rullissa. Vuonna 1634 hänet nimitettiin luuntantiksi Uudenmaan ja Hämeen läänin jalkaväkirykmenttiin ja 1639 Viipurin läntisen rykmentin majoitusmestariksi ja kapteeniksi. Käkisalmen linnan päälliköksi hän tuli 1646 Johan Tavastin jälkeen. Ruptuurisodan puhjettua 1565 linna joutui venäläisten piirittämäksi ja Granatenburg puolusti sitä menestyksellisesti vain 200 miehen voimin heinäkuun alusta syyskuun loppupuolelle. Vuonna 1657 hän osallistui Kustaa Evertinpoika Hornin johtaman suomalaisjoukon kanssa sotaan Tanskaa vastaan, minkä jälkeen hänet ylennettiin everstiluutnantiksi. Hänet aateloitiin 1662, jolloin hän otti nimekseen Granatenburg. 1665–1667 Granatenburg toimi Savonlinnan käskynhaltijana ja 1671–1674 Visbyn linnan isäntänä Gotlannissa, mistä tehtävästä hän erosi everstinä.


title: Miguel de Álava

text: Miguel Ricardo de Álava y Esquivel (1771 Vitoria – 1843 Barèges, Ranska) oli espanjalainen kenraali ja poliitikko.


title: Miguel de Álava

text: De Álava tuki nuoruudessaan aluksi Napoleonin joukkojen miehitystä Espanjassa, mutta vaihtoi vuonna 1811 puolta. Espanjassa käydyn sodan aikana hän toimi englantilaisten joukkojen komentajan Wellingtonin herttuan sotilaspalvelijana ja myöhemmin espanjalaisena sotakomissaarina tämän päämajassa. Wellington nimitti hänet lopulta prikaatinkenraaliksi. Kuningas Ferdinand VII:n palattua valtaan liberaalina tunnettu de Álava joutui epäsuosioon. Hän sai kuitenkin toimia Espanjan lähettiläänä Alankomaissa vuosina 1815–1822. Hän tuki vuoden 1820 vallankumousta ja toimi 1822–1823 parlamentin eli cortesin puhemiehenä. Vuonna 1823 hänet lähetettiin neuvottelemaan ranskalaisten joukkojen kanssa, jotka olivat saapuneet kukistamaan Espanjan vallankumousta. Itsevaltiuden palauttamisen jälkeen de Álava pakeni Englantiin. Sijaishallitsija Maria Kristiina kutsui hänet vuonna 1834 takaisin ja nimitti hänet Espanjan lähettilääksi Lontooseen sekä seuraavana vuonna Pariisiin. De Álava oli myös muutaman viikon ajan Espanjan pääministerinä syys–lokakuussa 1835. Hän vetäytyi myöhemmin politiikasta ja asui viimeiset vuotensa Ranskassa.


title: Beatrice Granberg

text: Silvia Beatrice Pauline Granberg (1. toukokuuta 1916 Tampere – 10. syyskuuta 2000 Helsinki) oli suomalainen Kansallismuseon tutkija ja Suomen 1900-luvun huomattavin itämaisen numismatiikan asiantuntija, jonka omistama 98 teoksen kokoelma on vuodesta 2002 ollut esillä Ateneumin taidemuseon kokoelmissa.


title: Beatrice Granberg

text: Granbergin vanhemmat olivat apteekkari, tehtailija Edvard Julius Granberg ja Gunhild Viktoria Karlsson. Hän valmistui Helsingin yliopistosta 1945 luettuaan arkeologiaa, itämaisia kieliä ja taidehistoriaa. Työskenneltyään harjoittelijana Kansallismuseossa Granberg jatkoi kieliopintoja 1948-1951 Uppsalassa, Jerusalemissa ja Lontoossa. Palattuaan työskentelemään Kansallismuseoon hän paneutui viikinkiaikaisiin itämaisiin rahalöytöihin. Hänen tärkeimmäksi tutkimusjulkaisukseen muodostui 1966 ilmestynyt rahaluettelo "Förteckning över kufiska myntfynd i Finland". Kansallismuseossa hän vastasi 1950- ja 1960-luvuilla lähes yksinään tieteellisen numismatiikan asiantuntemuksesta. Granbergin kuoltua sukuhaaransa viimeisenä tekemättä testamenttia hänen huomattava taideteosten, mukaan lukien Von Wrightin veljesten ja 1800-luvun suomalaisten, ruotsalaisten ja venäläisten taiteilijoiden teoksia, sekä numismaattisen aineiston kokoelmansa päätyi valtiolle. Edellinen sijoitettiin Ateneumin taidemuseoon ja jälkimmäinen Museovirastoon.


title: Luis González Bravo

text: Luis González Bravo (1811 Cádiz – 1871 Biarritz, Ranska) oli espanjalainen poliitikko, joka toimi Espanjan pääministerinä vuosina 1843–1844 ja 1868.


title: Luis González Bravo

text: González oli alun perin radikaaleja mielipiteitä kannattanut lehtimies, mutta hän siirtyi 1840-luvun alussa maltillisiin. Hän toimi sen jälkeen useissa näkyvissä tehtävissä, kuten lyhyesti pääministerinä sekä vuosina 1844–1847 ja 1854–1864 Espanjan lähettiläänä Lissabonissa. Hän oli myös sisäministerinä Ramón María Narváezin kahdessa hallituksessa vuosina 1864–1865 ja 1866–1868. Narváezin kuoltua huhtikuussa 1868 González tuli hänen tilalleen pääministeriksi. Hänen taantumuksellinen ja hovipiirejä myötäillyt politiikkansa sekä suositun kenraali Francisco Serranon maastakarkotus tekivät hallituksesta hyvin epäsuositun, mikä johti vallankumouksen puhkeamiseen Espanjassa vielä samana vuonna. González pakeni vallankumouksen jälkeen Ranskaan, jossa hän liittyi myöhemmin karlisteihin.


title: Ángel de Saavedra de Rivas

text: Ángel Pérez de Saavedra, Rivasin herttua (10. maaliskuuta 1791 Córdoba – 22. kesäkuuta 1865 Madrid) oli espanjalainen runoilija, kirjailija ja poliitikko. Hänen tunnetuin teoksensa on näytelmä "Don Álvaro, o la fuerza del sino".


title: Ángel de Saavedra de Rivas

text: Saavedra toimi parlamentin jäsenenä vuosien 1820–1823 liberaalin hallinnon aikana. Itsevaltiuden palauttamisen jälkeen hänet tuomittiin vuonna 1823 kuolemaan mielipiteidensä vuoksi, mutta hän pakeni maasta ja asui sen jälkeen muun muassa Lontoossa, Italiassa, Maltalla ja Ranskassa. Hän palasi Espanjaan vuoden 1833 yleisen armahduksen jälkeen ja peri myöhemmin Rivasin herttuan arvon. Rivas nimitettiin vuonna 1836 sisäministeriksi Francisco de Istúrizin hallitukseen. Hän kääntyi nyt mielipiteiltään konservatiiviksi ja joutui seuraavan vuonna taas poistumaan joksikin aikaa maasta, mutta palasi 1838. Myöhemmin hän oli Espanjan lähettiläänä Napolissa 1843–1848 ja lyhyen aikaa Pariisissa vuonna 1854. Hän oli myös yhden päivän ajan pääministerinä heinäkuussa 1854.


title: Ángel de Saavedra de Rivas

text: Maanpaossa asuessaan Rivas kirjoitti romanttiset runoteokset "El moro expósito" (1834) ja "Romances históricos" (1841). Hänen merkittävimmäksi teoksekseen muodostui kuitenkin näytelmä "Don Álvaro, o la fuerza del sino", jonka ensi-illan hän ohjasi itse maaliskuussa 1835. Giuseppe Verdi käytti sitä myöhemmin pohjana oopperalleen "La forza del destino".


Luettelo Etelä-Australian paikallishallintoalueista käsittää Australian osavaltion Etelä-Australian paikallishallintoalueet (). Osavaltiossa on 73 paikallishallintoaluetta, joista 19 sijaitsee Adelaiden metropolialueella muodostaen siten osavaltion pääkaupungin Adelaiden. Noin 63 % osavaltion pinta-alasta ei kuulu mihinkään paikallishallintoalueeseen. Kunnallishallinnottomien alueiden hallinnosta vastaa osavaltion hallintoelin Outback Communities Authority.


title: Luettelo Etelä-Australian paikallishallintoalueista

text: * = Alue kuuluu Adelaiden metropolialueeseen


title: H. P. O. Solitander

text: Henrik Probus Ossian (H. P. O.) Solitander (26. maaliskuuta 1890 Helsinki – 11. kesäkuuta 1968 Hattula) oli suomalainen insinööri ja vesirakennustekniikan professori.


title: H. P. O. Solitander

text: Solitanderin vanhemmat olivat teollisuushallituksen intendentti Carl Probus Solitander (1843–1918) ja Göthilda Fredrique Elisabeth Granfelt (1849–1921). Hän pääsi ylioppilaaksi 1908 ja valmistui insinööriksi 1913.


title: H. P. O. Solitander

text: Solitander toimi tie- ja vesirakennushallituksen insinöörinä 1913–1930, kanavaosaston toimistoinsinöörinä 1930–1938 ja Teknillisen korkeakoulun vesirakennusopin professorina vuosina 1938–1958. Tämän jälkeen hän toimi vielä Oulun yliopiston teknillisen tiedekunnan opettajana. Hän oli myös Teknillisen Aikakauslehden toimittajana vuosina 1928–1964.


title: H. P. O. Solitander

text: Solitander suunnitteli 1910- ja 1920-luvuilla satamalaitureita, kanavia ja kanavien sulkulaitteita sekä valvoi niiden rakentamista. Hän vastasi muun muassa Saimaan kanavan uudistustöistä. 1930-luvulla hän valvoi Hietalahden sulkutelakan ja Turun telakan rakennustöitä. Solitanderin professorina ollessa hän rakennutti 1942 Teknillisen korkeakoulun virtauslaboratorioon pienoismallin Utran uittokanavan suunnitellusta uudesta rakenteesta. Tämä kanava valmistui 1948. Solitander teki suunnittelutöitä myös Mäntyluodon satamaan ja Ajoksen satamaan.


title: H. P. O. Solitander

text: Solitander kirjoitti nimimerkeillä "Nikodemus" ja "Nuotti-Nikodemus" näytelmiä, laulelmia ja kupletteja. Tunnetuin näistä lienee Agapetukseen näytelmään perustunut musiikki-iloittelu "Hei heipparallaa Helsinki!" jota esitti kiertueillaan revyyteatteri Punainen Mylly.


title: H. P. O. Solitander

text:
Omalla nimellä:
Nimimerkillä "Nuotti-Nikodemus":


title: Leopold von Hohenzollern

text: Leopold von Hohenzollern-Sigmaringen (22. syyskuuta 1835 Krauchenwies, Preussi – 8. kesäkuuta 1905 Berliini, Saksan keisarikunta) oli saksalainen ruhtinas, jota Preussi tuki Espanjan kuninkaaksi vuonna 1870. Hän oli myös Romanian kuningas Ferdinand I:n isä.


title: Leopold von Hohenzollern

text: Leopold kuului Preussiakin hallinneen Hohenzollernin hallitsijasuvun svaabilaiseen Hohenzollern-Sigmaringen-sukuhaaraan. Hänen isänsä Karl Anton von Hohenzollern oli vuonna 1849 luovuttanut koko pienen ruhtinaskuntansa Preussin kuningas Fredrik Vilhelm IV:lle, minkä jälkeen Hohenzollern-Sigmaringenin prinssit katsottiin kuuluviksi Preussin kuningassukuun. Leopoldista tuli Hohenzollern-Sigmaringenin ruhtinassuvun päämies isänsä kuoltua vuonna 1885.


title: Leopold von Hohenzollern

text: Kun Espanjan valtaistuin jäi tyhjilleen vuoden 1868 vallankumouksen seurauksena, Preussin kansleri Otto von Bismarck ja Espanjan pääministeri Juan Prim alkoivat ajaa prinssi Leopoldia Espanjan uudeksi kuninkaaksi. Suostuttelun jälkeen Leopold hyväksyi ehdokkuutensa. Ranskan keisari Napoleon III kuitenkin vastusti sitä, sillä saksalaisen kuninkaan valtaannousu Espanjassa olisi muodostanut uhan Ranskalle kahdelta suunnalta. Ranskan diplomaattisen painostuksen jälkeen Leopold vetäytyi ehdokkuudestaan, mutta Preussin johto ei suostunut antamaan Ranskalle vakuutusta päätöksen lopullisuudesta. Tapahtumat johtivat Emsin sähkeenä tunnettuun diplomaattiseen selkkaukseen ja edelleen Ranskan–Saksan sodan syttymiseen.


title: Leopold von Hohenzollern

text: Leopoldin veli oli Romanian kuninkaaksi valittu Kaarle I. Koska Kaarle I:lle ei syntynyt poikia, hänen seuraajakseen kuninkaana tuli Leopoldin poika Ferdinand I.


title: Santa Cruzin diskografia

text: Santa Cruz on helsinkiläinen hard rock -yhtye, jonka diskografiaa tämä artikkeli käsittelee. Perustettu vuonna 2007, Santa Cruz julkaisi ensimmäisen demonsa vuonna 2008, jota seurasi omakustanne EP "Another Rush for Adrenaline" seuraavana vuonna. Yhtyeen toinen EP "Anthems for the Young 'n' Restless" julkaistiin vuonna 2011 ja sen nimikkokappaleeseen kuvattiin yhtyeen ensimmäinen musiikkivideo. Vuonna 2012 Santa Cruz solmi levytyssopimuksen Spinefarm Recordsin kanssa ja julkaisi debyyttialbuminsa "Screaming for Adrenaline" vuotta myöhemmin. Albumilta julkaistiin kaksi singleä, joihin molempiin kuvattiin musiikkivideot.


title: Santa Cruzin diskografia

text: Vuonna 2015 Santa Cruz julkaisi omaanimeäkantavan toisen albuminsa, jolta julkaistiin kolme singleä, joihin kaikkiin kuvattiin Ville Juurikkalan ohjaamat musiikkivideot. Samana vuonna yhtye myös vieraili poplaulaja Robinin singlellä "Yö kuuluu meille". Vuonna 2016 Santa Cruz julkaisi kaksi singleä ja vuotta myöhemmin kolmannen albuminsa "Bad Blood Rising" Sakara Recordsin kautta. Tältä julkaistiin kaksi singleä, joista jälkimmäiseen kuvattiin Tuukka Temosen ohjaama musiikkivideo.


title: Santa Cruzin diskografia

text: Kokonaisuudessaan Santa Cruz on julkaissut uransa aikana kolme studio albumia, kaksi EP:tä, yhdeksän singleä, sekä yhdeksän musiikkivideota.


title: Luettelo Syyrian sisällissodan osapuolista

text: Luettelossa Syyrian sisällissodan osapuolista käsitellään lyhyesti vuonna 2011 alkaneen Syyrian sisällissodan merkittävimmät aseelliset joukot ja muut sotivat tahot.


text: Hallitus taistelee kaikkia kapinallisia vastaan. Kapinalliset taistelevat monin paikoin myös keskenään, vaikka kaikkien niiden vihollinen on hallitus.


text: Presidentti Bashar al-Assadin hallituksen puolella taistelevat


text: Tärkeimmät Isisin kanssa kilpailevat kapinallisryhmät vuonna 2015 olivat


title: Utran kanava

text: Utran kanava on Pielisjoessa Utrankosken kohdalla sijaitseva uittokanava, joka poistui käytöstä, kun Utran kohdalle valmistui vuonna 1971 avokanava Pielisjoen väylää uusittaessa.


title: Utran kanava

text: Utrankoskella tehtiin ensimmäiset perkaustyöt 1780-luvulla, kun Martin Stenius perusti vesisahan Utraan. Hän perkautti Utrankosken ja Kaluvirran sekä kaivautti väylän Kukkosensaareen sahatavaran kuljetuksen helpottamiseksi. Ensimmäinen kanava Utrankoskeen valmistui 1832, kun Nils Ludvig Arppe rakennutti sulkukanavan ("Arppen sulun") perustamansa Kuurnankosken sahan proomukuljetuksia varten. Sulku oli noin 40 meträ pitkä ja kuusi metriä leveä. Arppen sulku poistui käytöstä sen jälkeen, kun Arppe joutui sulkemaan Kuurnankosken sahan vuonna 1850. Nykyisin Arppen sulku on lähes kuivillaan, ja siitä on jäljellä kiviseiniä sekä pohjalautoja. Arppen sulun korvasi vuosina 1850–1853 rakennettu "Utran venekanava" joka oli 260 metriä pitkä ja 3,6 leveä veneille tarkoitettu avokanava.


title: Utran kanava

text: Utraan rakennettiin uusi sulkukanava 1874–1875 osana Pielisjoen kanavointitöitä. Uusi kanava oli 414 metriä pitkä, ja siinä oli yksi puurakenteinen sulku, jonka pituus oli 35,6 metriä, leveys 7,7 metriä ja syvyys 2,1 metriä. Sulku rakennettiin entisen venekanavan paikalle, ja sulun yli johti kääntösilta, jonka kautta kuljettiin Utran sahalle. Utran puusulku uudistettiin kivirakenteiseksi vuonna 1902 ja kanavan sivuun rakennettiin 1913 uittokouru.


title: Utran kanava

text: Utran kanavan sulun paikalle rakennettiin 1948–1951 uusi betonirakenteinen uittosulku, jonka pituus oli 175 metriä, leveys 8,0 metriä ja syvyys 2,5 metriä. Utran uittosulku oli käytössä aina siihen saakka, kun uusi Kuurnan kanava valmistui 1971. Tämän jälkeen Pielisjoessa Saapaskoskella, Jakokoskella, Paiholassa ja Kuurnan vanhassa kanavassa olleet sulut jäivät pois käytöstä ja Kuurnan vanha kanava ja Paiholan sulku jäivät jopa kohonneen vedenpinnan alle. Utran uittosulku kävi tarpeettomaksi, koska vedenpinnan korkeus sulun molemmissa päissä oli nyt sama. Uittosulku on edelleen jäljellä, mutta sitä ei enää käytetä ja sulun portit ovat aina auki.


title: Kansalliset puolustusvoimat (Syyria)

text:
Kansalliset puolustusvoimat (, "Quwat ad-Difāʿ al-Watanī") ovat Syyrian hallinnon puolella taistelevia paikallisia puolisotilaallisia joukkoja. Nämä syntyivät, kun Syyrian sisällissota puhkesi täydessä mitassaan kesällä vuonna 2012. NDF on syyllistynyt laajaan ryöstelyyn, sieppaukseen, murhiin ja
muihin tyypillisiin rikoksiin.


title: Kansalliset puolustusvoimat (Syyria)

text: Alkujaan nämä olivat kansankomiteoiden vapaaehtoisia militioita, joiden tarkoitus oli puolustaa naapurustoja. Näitä syntyi kesällä 2012 kapinallisten ja hallituksen käydessä raivoisia taisteluita suurkaupungeissa. lisäksi armeija alkoi luoda näitä militioita viimeistään elokuussa 2012. Vuoden 2013 alussa Assadin hallitus yhdisti sadat paikalliset itsepuolustusjoukot NDF:ksi.


title: Kansalliset puolustusvoimat (Syyria)

text: NDF syntyi kesän 2012 jälkeen, jolloin kapinalliset olivat edenneet Aleppoon ja Damaskokseen ja sisällissota raivosi koko maassa. NDF syntyi Iranin ja Hizbollahin neuvojen pohjalta. Iran ja Hizbollah koulutavat NDF:än jäseniä kaupunkisissisotaan. NDF muistuttaakin Iranin Basij-militiaa. Vuonna 2013 NDF:ssä oli jopa 100 000 sotilasta.


title: Kansalliset puolustusvoimat (Syyria)

text:
Monet NDF:n jäsenet ovat työttömiä nuoria miehiä, jotka pitävät näitä joukkoja armeijaa kiinnostavampana. Monet kuuluvat Syyrian kansallisiin vähemmistöihin, joita ovat alaviitit, druusit, kristityt, armenialaiset jne. NDF:n taistelijat ovat mukana mm jalkaväkenä hallituksen hyökkäyksissä.
NDF:t toimivat pääosin paikallisesti, joskin yksittäiset taistelijat voivat lähteä mukaan armeijan operaatioihin.


title: Kansalliset puolustusvoimat (Syyria)

text:
NDF:n jäsenillä toisin kuin armeijan sotilailla on lupa ryöstää kapinallisalueiden kodeista jne omaisuutta.
NDF:ää on syytetty monista rikoksista, mm ryöstelystä, sieppauksista ja murhista myös hallituksen alueella. Syyrian hallituksenkin valvomalla alueella asukkaat valittivat, että keskushallinto ei toimi ja paikalliset mafiatyyliset jengit, myös NDF, hallitsevat aluetta.


title: Saapaskosken kanava

text: Saapaskosken kanava on Pielisjoessa Saapaskosken kohdalla sijaitseva kanava joka on nykyisin pois käytöstä sen jälkeen kun Kuurnan voimalaitos valmistui vuonna 1971.


title: Saapaskosken kanava

text: Saapaskosken kanava rakennettiin 1877–1878 kapean kosken lähellä olleen Myllyniemen kannaksen poikki. Kanavan pituus oli 510 metriä ja siinä oli yksi puurakenteinen sulku jonka pituus oli 35,6 metriä, leveys 7,7 metriä ja syvyys 2,1 metriä. Sulku muutettiin kivirakenteiseksi 1912-1913. Nykyisin kanavasta on jäljellä sulkukammio, aallonmurtaja ja kanavanvartijan talo. Kanavan sulkuportit on poistettu ja kanavassa käy voimakas virtaus. Kanavaa ei voi käyttää veneliikenteeseen koska veneet kaatuisivat näkyvissä olevaan sulun yläportin kynnykseen. Sulun yli johti puinen silta.


title: Nesterinsaaren kanava

text: Nesterinsaaren kanava oli Pielisjoessa sijainnut kanava joka jäi padon alle 1950-luvulla kun Kaltimon uittosulkua rakennettiin.


title: Nesterinsaaren kanava

text: Nesterinsaaren kanava rakennettiin 1876–1878 Pielisjoen sivuhaaraan ja se otettiin käyttöön 1879. Kanavan pituus oli 72 metriä ja sen puurakenteisen sulun pituus oli 35,6 metriä, leveys 7,7 metriä ja syvyys 2,1 metriä. Kanavasta ei nykyisin ole enää mitään jäljellä.


title: Häihän kanava

text: Häihän kanava on Pielisjoessa sijaitseva kanava joka jäi pois käytöstä vuonna 1959 kun Kaltimon uittosulku valmistui.


title: Häihän kanava

text: Häihän kanava rakennettiin vuosina 1874–1876. Kanavan pituus oli 108 metriä ja sen kivirakenteisen sulun pituus oli 35,6 metriä, leveys 7,7 metriä ja syvyys 2,1 metriä. Kanava sijaitsee Pielisjoessa Häihän saaressa ja siitä on jäljellä portiton sulku ja kanavanvartijan talo.


Dianetiikka: nykyajan tiede mielen terveydestä() on L. Ron Hubbardin vuonna 1950 kirjoittama kirja eräänlaisesta psykoterapiaan perustuvasta terapiamuodosta "dianetiikasta". Kirja on Skintologian kirkon perusaineistoa, jossa se tunnetaan nimellä Book One. Kirjasta käynnistyi vuonna 1950 liike, joka julistautui myöhemmin uskonnoksi. Vuoteen 2013 mennessä Hubbardin töiden kansanvälinen kustannusyhtiö New Era Publications oli myynyt kirjaa englannin lisäksi 50 muulla kielellä.


title: Dianetiikka: nykyajan tiede mielen terveydestä

text: Hubbard väitti jäsennelleensä Dianetiikka-teoksessa "selviytymisen dynaamiset periaatteet", jotka olivat "selviytyminen" ja mielen nykykuvaus. Hän kutsuu ihmisen "aberraatiota" "reaktiiviseksi mieleksi", sellaiseksi tavallisesti piilotajunnallisen mutta aina tietoisen mielen alueeksi, jonne tietyt traumaattisten muistot ("engrammit") tallentuvat. "Dianetiikka "kuvaa terapiasessioiden (eli "auditointien") tekniikoita, joilla Hubbardin mukaan voidaan päästä eroon engrammeista ja saada merkittävää terapeuttista hyötyä.


text: Asiantuntijat ja lääketieteen ammattilaiset ovat arvostelleet Hubbardia, koska tämä on sanonut väitteidensä perustuvan puhtaasti tieteeseen, vaikka siitä ei ole todisteita. "Dianetiikka "osoittautui silti suureksi kaupalliseksi menestykseksi. Kirjakauppaketju B. Daltonin työntekijöiden mukaan myyntilukuja on manipuloitu siten, että skientologiakirkon omistama kustantaja ostatti kirjoja tusinoittain eri skientologiryhmillä, jotka myivät ne takaisin samoille myyjille.


text: Ennen Dianetiikan julkaisua L. Ron Hubbard kirjoitti scifi-kertomuksia alan eri lehtiin. Hubbardin mukaan Dianetiikan pohja-ajatukset kehittyivät 12 vuoden tutkimuksen tuloksena, mutta monet hänen tuttavistaan ovat väittäneet tämän olevan täyttä fiktiota. Ensimmäisen kerran "dianetiikan" suuntaviivat tulivat julkisuuteen Astounding Science Fiction -nimiseen lehteen itse kirjan julkistamista pari viikkoa aikaisemmin esitellyssä mutta vasta saman kuun alussa julkaistussa mainosartikkelissa "Dianetics: A new science of the mind". Myöhemmin Hubbard kirjoitti pitkän artikkelin dianetiikasta ja julkaisi sen kirjana Dianetiikka: Evoluution tiede. Etukäteen saatu julkisuus herätti niin paljon mielenkiintoa, että Hubbard, Astounding-lehden toimittajan John W. Campbell muiden asiasta kiinnoistuneiden kanssa perustivat säätiön "Dianetic Research Foundation".


text: Hubbard on väittänyt kirjoittaneensa kirjan kolmessa viikossa. Hän käytti erityistä kirjoituskonetta, jossa oli jatkuva paperinsyöttö ja jossa oli omat painikkeet yleisille sanoille kuten ""the"" ja ""mutta"", joka nopeutti hänen pikakirjoitustaan. "Abonarmal Dianetics" -nimisen varhainen luonnoksen Hubbard oli alun perin tarkoittanut lääketieteelliseksi julkaisuksi ja huolimatta siitä että monet kustantajat ja alan ammattilaiset olivat hylänneet sen sitä myytiin pitkään epävirallisina kopioina. Myöhemmin Hubbard julkaisi sen nimellä Dianetics: The Original Thesis. Kuten monet muutkin Hubbardin julkaisut, Dianetiikka: nykyajan tiede mielen terveydestä on ollut alusta alkaen jatkuvan muokkauksen ja päivittämisen kohteena, joten uudemmat kopiot muistuttavat vain kaukaisesti vuoden 1950 alkuperäistä versiota. Kirjan nimi tulee kreikan sanoista "dia", kautta ja "nous," mieli eli "mielen kautta."


text: Newyorkilainen psykatriseen kirjallisuuteen keskittynyt Hermitage House teki "Dianetiikan" ensijulkaisun 9. toukokuuta 1950. Kustantamon hallituksen pj. Arthur Ceppos oli myös Hubbard Dianetic Research Foundationin hallituksen jäsen. Kirjasta tuli kansallinen myyntimenestys myyden yli 150 000 kopiota vuodessa ja sen herättämä kiinnostus sai ihmiset kokoontumaan "dianetiikkakerhoihin" ja tämän kaltaisiin, joissa harjoiteltiin dianetiikan oppeja. Hubbard perusti kansallisen "dianeettisen tutkimuksen säätöiden verkoston" tarjoten dianetiikkaharjoituksia ja luentoja maksua vastaan. Dianetiikasta syntyi kansallinen muoti-ilmiö, jonka psykologian ammattilaiset torjuivat pseudotieteenä.


text: Ensimmäisessä painoksessa oli tohtori J. A. Winterin, ensimmäisen Hubbard Dianetic Research Foundationin "lääketieteellisen johtajan", johdanto, filosofi Will Durantin teksti "The Philosophic Method" (alun perin kirjasta "The Story of Philosophy," 1926), John W. Campbellin teksti "The Scientific Method" ja Donald H. Rogersin jälkitekstit. Nämä kohdat poistettiin "Dianetiikan" uusintapainoksista 1980-luvun alussa (suomenkielisessä laitoksessa näitä ei ole ollutkaan).


text: Vaikka kirja sai heti julkaisunsa jälkeen hyvän vastaanoton lukijoilta, tutkijat ja lääketieteen asiantuntijat kritisoivat sitä suuresti epätieteellisyydestä sekä tutkimusaineiston puutteesta. American Psychological Association teki vuonna 1950 julkilausuman Dianetiikasta sanoen, että "validi empiirinen tutkimus, jota edellytetään tieteellisten yleistysten tekemiseen ei tue kirjan väitteitä".


text: Muutamaa positiivista arviota luukuunottamatta suurinosa, elleivät melkein kaikki arviot ovat olleet hyvin negatiivisia.


text: Ei ole varmaa, kuinka monta versiota "Dianetiikasta" on julkaistu. Skientologian kirkon ja tämän organisaatioiden väitetään ottaneet vähintään 60 painosta vuoteen 1988 mennessä. Uusimmat versiot ovat kirkon oman kustannustalojen Bridge Publicationsin ja New Eran julkaisemia. Uusimpien painosten kannessa väitetään, että kirjaa olisi julkaistu yli 20 000 000 kappaletta.


text: Bridge Publicationin mukaan Dianetiikasta on 40 vuoden aikana painettu 83 miljoonaa kopiota. Nielsenin BookScanin mukaan sitä oltaisiin myyty 52 000 kopiota vuosien 2001-2005 välillä.. Kirjaa on markkinoitu poikkeuksellisen aggressiivisesti. Esimerkiksi se oli yksi Hyvän tahdon kisojen kahdestatoista sponsorista 4 miljoonan dollarin sponsorisopimuksella Bridge Publicationin ja Turner Broadcasting Systemsin välillä. Bridge Publications sponsoroi myös NASCARraceria: skientologi Kenton Gray ajaa "Dianetics Racing Teamin" jäsenenä ja hänen nro. 27 Ford Tauruksensa on koristeltu dianetiikkalogoilla.


text: Monien lähteiden mukaan skientologiakirkko ja sen organisaatiot ovat manipuloineet kirjan myyntiä käskemällä jäseniään tilaamaan uusia painoksia kirjasta nostaakseen sen myyntitilastoja. "Los Angeles Times" paljastusartikkelissa vuonna 1990 väitetään, että "Hubbardin kirjojen myynti sai ylimääräistä potkua skientologien ja kustantajan [Bridge Publicationsin] työntekijöiltä. Isojen jälleenmyyjien, kuten B. Daltonin ja Waldenbooksin entisten työntekijöiden mukaan työntekijät ostivat valtavia määriä Hubbardin teoksia." Kirkon jäseniä ohjeistetaan viemään "Dianetikkaa" julkisiin kirjastoihin. "Dianetiikkaa" ei ole lisätty Brooklyn Public Libraryn valikoimiin sen saaman kielteisen arvostelun takia.


text: Vuoden 1967 jälkeen kaikkien kirjan painosten kansikuvituksena sekä sen mainonnassa on käytetty purkautuvaa tulivuorta. Hubbard kertoi markkinointityöntekijöilleen kuvan tekevän kirjan vastustamattomaksi ostajille herättämällä näille alitajuisia muistoja heidän entisistä elämistään. Hubbardin mukaan tulivuoret muistuttavat tapahtumasta ihmiskunnan historiassa, jossa galaksin hallitsija Xenu lähetti miljardit ihmiset Maapallon tulivuorten ympärille ja tappoi nämä räjäyttämällä vuoret fuusiopommeilla. Kirkon edustaja on vahvistanut oikeudessa kuvan liittyvän Xenun aiheuttamaan "katastrofiin".


title: Haapavirran kanava

text: Haapavirran kanava on Pielisjoessa sijaitseva kanava joka jäi pois käytöstä vuonna 1971 kun Kuurnan kanava valmistui.


title: Haapavirran kanava

text: Haapavirran kanava rakennettiin vuosina 1882–1883 Haapavirran kosken itäpuolella olleen niemen poikki sen jälkeen kun vuonna 1879 tehty kosken perkaus ei ollut onnistunut. Kanavan pituus oli 354 metriä ja sen puurakenteisen sulun pituus oli 35,6 metriä, leveys 7,7 metriä ja syvyys 2,1 metriä. Puinen sulku muutettiin betonisuluksi 1913-1915. Kanavasta on nykyisin jäljellä portiton sulku ja kanavanvartijan talo. Vedenpinta kanavassa on nykyisin korkeammalla kuin kanavan käyttöaikana.


title: Paiholan kanava

text: Paiholan kanava oli Pielisjoessa Paiholan kohdalla sijainnut kanava joka jäi veden alle vuosina 1968–1971 kun Kuurnan kanavaa rakennettiin.


title: Paiholan kanava

text: Paiholan kanava rakennettiin vuosina 1875–1876. Kanavan pituus oli 266 metriä ja sen puurakenteisen osittain kallioon louhitun sulun pituus oli 35,6 metriä, leveys 7,7 metriä ja syvyys 2,1 metriä. Puinen sulku muutettiin betonisuluksi 1918. Kanavasta on nykyisin jäljellä veden alle jäänyt sulku ja kanavanvartijan talo.


title: Christian Fredrikson

text: Karl-Christian Fredrikson (s. 1964) on suomalainen yritysjohtaja, joka oli tietoturvayritys F-Secure Oyj:n toimitusjohtaja tammikuusta 2012 kesäkuuhun 2016. Hän toimi aiemmin Nokia Siemens Networksin myyntijohtajana Network Systems -liiketoimintayksikössä. Fredrikson on uransa aikana johtanut myös NSN:n Aasian alueen toimintoja sekä Operations and Business Software -yksikköä. Nokiassa Fredrikson on aloittanut vuonna 1994 ja toiminut useissa johtotehtävissä eri toimipaikoissa.


title: Christian Fredrikson

text: Fredrikson on myös neuvottelukunnan jäsen Euroopan komission perustamassa European Cloud Partnershipissä (ECP), jonka tavoitteena on luoda julkiselle sektorille pilvipalvelu markkinoita tukemaan kestävää talouskasvua, innovaatiota ja kustannustehokkaita julkisia ja yksityisiä palveluita Euroopassa. Fredrikson on myös liikenne- ja viestintäministeriön viestintähallinnon neuvottelukunnan jäsen, sekä Remedy Entertainment Oy:n ja Finnish Information Security Cluster ry (FISC):in hallituksen jäsen.


title: Christian Fredrikson

text: Christian Fredrikson on valmistunut diplomi-insinööriksi Åbo Akademista vuonna 1989.


title: Aleksi Nikko

text: Aleksi Nikko (s. 22. heinäkuuta 1997 Vaasa) on suomalainen jääkiekkoilija, joka pelaa Mestis-joukkue Kokkolan Hermeksessä. Hän on pelipaikaltaan vasen laitahyökkääjä. Nikkoa on luonnehdittu pelityyliltään voimahyökkääjäksi ja hän pelaa melko fyysistä peliä.


title: Aleksi Nikko

text: Nikko on Vaasan Sportin kasvatti. Hän oli kaudella 2014–2015 seuran B-nuorten paras pistemies B-nuorten Mestiksessä tehoilla 12+18=30. Kaudella 2015–2016 Nikko nousi Sportin SM-liigajoukkueeseen. Hän teki liigadebyyttinsä 22. lokakuuta 2015 Porin Ässiä vastaan. Nikko sai ottelussa jääaikaa 3.22 minuuttia. Ottelu jäi hänelle kauden ainoaksi SM-liigassa.


title: Aleksi Nikko

text: Kauden 2016–2017 Nikko pelasi kokonaan Sportin A-nuorissa. Hän voitti 108 minuutillaan koko A-nuorten SM-liigan jäähypörssin, vaikka Nikko pelasi kauden aikana vain 19 runkosarjaottelua. Myös alkukauden 2017–2018 hän vietti Sportin A-nuorissa, kunnes helmikuussa 2018 seura lainasi Nikon loppukaudeksi Mestis-joukkue Kokkolan Hermekseen. Hän teki siellä kuudessa runkosarjaottelussa kaksi maalia, kuten myös neljässä karsintasarjan ottelussa.


title: Aleksi Nikko

text: Nikko teki kaudeksi 2018–2019 vuoden mittaisen sopimuksen Hermeksen kanssa.


title: Aleksi Nikko

text: Aleksin isoveli Joni Nikko pelaa SM-liigaa Saimaan Pallossa. Veljesten isä Anssi Nikko on pelannut jääkiekkoa alemmissa sarjoissa ja setä Jani Nikko pelasi omalla urallaan yli 300 SM-liigaottelua.


title: Brigitte Totschnig

text:
Brigitte Habersatter (o.s. Totschnig, s. 30. elokuuta 1954 Filzmoos, Salzburg) on itävaltalainen alppihiihtäjä.
Totschnig saavutti Innsbruckin olympialaisissa 1976 hopeaa syöksylaskussa 0,52 sekuntia Rosi Mittermaierille hävinneenä ja oli kuudestoista suurpujottelussa. Sapporon olympialaisissa 1972 hän oli syöksylaskussa viidestoista. Garmisch-Partenkirchenin MM-kilpailuissa 1978 hän sijoittui syöksylaskussa seitsemänneksi.


title: Brigitte Totschnig

text: Totschnig voitti syöksylaskun maailmancupin kokonaiskilpailun kausilla 1975–1976 ja 1976–1977. Alppiyhdistetyn maailmancupissa hän oli neljäs kaudella 1975–1976 ja suurpujottelun maailmancupissa viides kaudella 1976–1977. Maailmancupin kokonaiskilpailussa hän sijoittui neljänneksi kaudella 1976–1977 ja kuudenneksi kaudella 1975–1976.


title: Brigitte Totschnig

text: Totschnig voitti seitsemän maailmancupin osakilpailua syöksylaskussa ja yhden suurpujottelussa. Lisäksi hän sijoittui kaksi kertaa toiseksi ja kolme kertaa kolmanneksi.


title: Brigitte Totschnig

text: Hän voitti Itävallan-mestaruuden syöksylaskussa ja alppiyhdistetyssä 1978. Hänet valittiin Itävallan vuoden naisurheilijaksi 1976. Aktiiviuransa jälkeen hän työskenteli vuonna 1978 rakentamassaan huoneistohotellissa Filzmoosissa.


title: Trollhättanin koulusurmat

text: Trollhättanin koulusurmat tapahtuivat, kun naamioitunut mies hyökkäsi teräasein Kronan-peruskouluun Trollhättanissa, Ruotsissa 22. lokakuuta 2015. Koulusurma oli Ruotsin historian tuhoisin, ja ensimmäinen sitten vuoden 1961, kun kungälviläisessä koulussa ammuttiin yksi ja haavoitettiin kuutta henkeä.


title: Trollhättanin koulusurmat

text: Poliisin mukaan kyseessä oli harkittu viharikos, koska surmaaja oli valinnut koulun alueelta, jolla hän tiesi olevan suuremman määrän ulkomaalaistaustaisia asukkaita.


title: Trollhättanin koulusurmat

text: Tapahtumat saivat alkunsa koulun pihalla ja jatkuivat koulun käytävällä. Hyökkäyksessä sai surmansa kouluavustaja, oppilas ja opettaja. Opettaja kuoli sairaalassa joulukuun alussa 2015. Lisäksi yksi oppilas loukkaantui. Surmansa saaneet ja loukkaantuneet olivat miespuolisia. Poliisi sai tiedon iskusta aamukymmenen jälkeen. Poliisin koulun käytävällä haavoittama hyökkääjä kuoli sairaalassa.


title: Trollhättanin koulusurmat

text: Ruotsin poliisin mukaan kyseessä on rasistinen viharikos. Surmaaja, 21-vuotias Anton Lundin Pettersson, valitsi uhrit etnisyyden perusteella. Hänen nimissään olevan YouTube-tilin perustella käy ilmi, että hän oli kiinnostunut Hitleristä ja natsi-Saksasta ja hän suhtautui kriittisesti islamiin.


title: Diane von Furstenberg

text: Diane von Furstenberg (s. 31. joulukuuta 1946 Bryssel, Belgia) on yhdysvaltalainen muotisuunnittelija, joka tunnetaan parhaiten suunnittelemastaan kietaisumekosta. Furstenberg perusti muotiyrityksensä 1970-luvulla, ja se on nykyään maailmanlaajuinen luksusmerkki, jota myydään yli 70 maassa.


title: Diane von Furstenberg

text: Vuonna 2005 Furstenberg sai elämäntyöstään Council of Fashion Designers of American (CDFA) palkinnon. Vuonna 2015 Time nimesi hänet yhdeksi Time 100 -listan ikoneista.


title: Diane von Furstenberg

text: Diane Simone Michelle Halfin syntyi Brysselissä vuonna 1946. Hänen äitinsä, kreikanjuutalainen Lily Nahmias selviytyi Auschwitzin keskitysleiriltä ja meni naimisiin Belgiaan muuttaneen romanianjuutalaisen Leon Halfinin kanssa. Furstenberg kasvoi Brysselissä ja opiskeli Madridin ja Geneven yliopistoissa.


title: Diane von Furstenberg

text: Vuonna 1969 tultuaan raskaaksi Furstenburg meni naimisiin poikaystävänsä, prinssi Egon von Füsterbergin kanssa. He muuttivat New Yorkiin, missä heistä tuli vakiokasvoja seurapiireissä. Pari sai kaksi lasta ja vuonna 1972 he erosivat.


title: Diane von Furstenberg

text: Vuonna 2001 Furstenberg meni naimisiin jo vuosikymmeniä tuntemansa mediamogulin Barry Dillerin kanssa.


title: Diane von Furstenberg

text: 1970-luvun alkupuolella Furstenbergin suunnittelema mekko näytettiin Vogue-lehdessä, mikä auttoi hänen uransa alulleen. Edullisesta kietaisumekosta tuli symboli vuosikymmenen naisten vapautumiselle. Vuonna 1976 Furstenberg oli Newsweek-lehden kannessa, ja lehdessä häntä verrattiin Coco Chaneliin.


title: Diane von Furstenberg

text: Vuonna 1979 Furstenbergin tuotteiden myynti oli jo 150 miljoonaa dollaria. 1980-luvun alussa Furstenberg joutui kuitenkin luopumaan rahoitusvaikeuksiin joutuneista yrityksistään.


title: Diane von Furstenberg

text: 1990-luvulla Furstenberg palasi muotibisnekseen. Vuonna 1992 hänen Silk Assets -asustelinjastoaan myytiin ostoskanava QVC:lla, ensimmäisen tunnin aikana yli miljoonalla dollarilla. 1990-luvun lopulla hän palasi mekkojen suunnitteluun, ja kietaisumekot löysivät uuden ostajakunnan nuoremmista naisista. Vuosi 2003 oli yrityksen ensimmäinen voitollinen vuosi sen liikevaihdon ollessa 75 miljoonaa dollaria. Yrityksen omistavat Furstenberg, hänen kaksi lastaan sekä aviomiehensä Diller. Vuonna 2015 Forbes arvioi Furstenbergin osuuden arvoksi 450 miljoonaa dollaria.


title: Diane von Furstenberg

text: Vuonna 2005 Furstenberg sai Council of Fashion Designers of America -organisaation Lifetime Achievement Award -palkinnon. Hänen suunnittelemiaan vaatteita ovat käyttäneet muun muassa Michelle Obama ja Cambridgen herttuatar Catherine.


title: Diane von Furstenberg

text: Furstenbergin ja hänen miehensä Diller-von Furstenberg Family Foundation jakaa avustuksia hyväntekeväisyyteen.


title: Atte Mäkinen (jääkiekkohyökkääjä)

text: Atte Mäkinen (s. 27. huhtikuuta 1996 Vantaa) on suomalainen jääkiekkoilija, joka pelaa Mestis-joukkue TuTossa. Hän on pelipaikaltaan vasen laitahyökkääjä. Mäkisen identtinen kaksoisveli Miro on pelannut lähes koko uransa ajan Aten joukkuetoverina.


title: Atte Mäkinen (jääkiekkohyökkääjä)

text: Mäkinen on Kiekko-Vantaan kasvatti. Hän siirtyi juniorina sittemmin Jokereihin, jossa Mäkinen voitti kolme peräkkäistä B-nuorten Suomenmestaruutta vuosina 2012, 2013 ja 2014. Hän kuului kaudella 2012–2013 Jokereiden B-nuorten kapteenistoon.


title: Atte Mäkinen (jääkiekkohyökkääjä)

text: Elokuussa 2014 Mäkinen teki kaksoisveljensä Miron kanssa kaksivuotisen KHL-sopimuksen Jokereiden kanssa. Seura lainasi heidät samalla Mestis-joukkue Kiekko-Vantaaseen, jossa Atte Mäkinen pelasi kauden 2014–2015 aikana yhdeksän runkosarjaottelua tehden yhden maalin. Hän pelasi kautensa kuitenkin suurimmaksi osaksi Jokereiden A-nuorissa.


title: Atte Mäkinen (jääkiekkohyökkääjä)

text: Elokuussa 2015 Jokerit lainasi Mäkiset Mikkelin Jukureihin. Tammikuun 2016 lopulla Jokerit kuitenkin kutsuivat heidät KHL-vahvuuteensa paikkaamaan loukkaantumisia. He tekivät KHL-debyyttinsä 1. helmikuuta 2016 vieraissa SKA Pietaria vastaan. Atte sai ottelussa jääaikaa 3.20 minuuttia. Seuraavassa ottelussa 3. helmikuuta 2016 vieraissa Dinamo Riikaa vastaan hän syötti veljensä Miron tekemän KHL-uran avausmaalin. Atte pelasi Jokereissa viisi runkosarja- ja kaksi playoff-ottelua, joiden jälkeen hän palasi loppukaudeksi 2015–2016 takaisin Jukureihin. Mäkinen voitti kauden päätteeksi Mestiksen mestaruuden.


title: Atte Mäkinen (jääkiekkohyökkääjä)

text: Huhtikuussa 2016 Mäkinen solmi vuoden jatkosopimuksen Jokereiden kanssa. Hän pelasi kauden 2016–2017 aikana neljä KHL-ottelua, mutta Mäkinen pelasi lähes koko kauden kuitenkin lainalla Kiekko-Vantaassa. Hän oli Mestiksen pudotuspeleissä joukkueen paras pistemies ja maalintekijä tehoilla 6+5=11 sekä jakoi Kiekko-Vantaan sisäisen tehotilaston voiton Frank Gymerin kanssa lukemalla +5. Mäkinen voitti kauden päätteeksi Mestis-hopeaa.


title: Atte Mäkinen (jääkiekkohyökkääjä)

text: Kaudeksi 2017–2018 Mäkinen teki Kiekko-Vantaan kanssa uuden, vuoden mittaisen sopimuksen. Hänet nimettiin joukkueen varakapteeniksi. Mäkinen pelasi runkosarjassa loukkaantumisen vuoksi kuitenkin vain 16 ottelua. Kaudeksi 2018–2019 hän siirtyi yhdessä veljensä Miron kanssa vuoden mittaisella sopimuksella TuToon.


title: Atte Mäkinen (jääkiekkohyökkääjä)

text: Mäkinen pelasi alle 18-vuotiaiden MM-kilpailuissa vuonna 2014 ja Ivan Hlinkan muistoturnauksessa vuonna 2013. Hän edusti myös alle 17-vuotiaiden maajoukkuetta World U-17 Hockey Challengessa ja Euroopan nuorten olympiafestivaaleilla vuonna 2013, joista jälkimmäinen turnaus päättyi kultaan.


title: Aspergerin oireyhtymän ilmeneminen käytännössä

text: Aspergerin oireyhtymä ilmenee käytännössä hyvin monissa muodoissa henkilön toiminnassa ja tämän vuorovaikutuksessa muiden kanssa. Oireyhtymän lääketieteelliset diagnoosikriteerit on kuvattu artikkelissa Aspergerin oireyhtymä.


text: Marja-Leena Mattilan vuonna 2007 ilmestynyt tutkimus ilmoittaa, että yli 70 prosentilla Asperger-henkilöistä on vähintään yksi liitännäishäiriö.


text: Lapsilla Aspergerin oireyhtymä ilmenee usein spesifeinä tai laaja-alaisina oppimisvaikeuksina, tarkkaavuuden häiriöinä, aistitoiminnan ongelmina, pakko-oireisuutena ja monenlaisina tic-oireina. Noin 20 prosentilla Asperger-lapsista esiintyy käytöshäiriöitä, kuten uhmakkuutta.


text: Aikuisena monet lapsuuden oireet lievittyvät tai katoavat kokonaan joko itsestään tai kuntoutuksen avulla, mutta usein tilalle tulee uusia ongelmia, kuten masennusta, ahdistusta ja päihteiden väärinkäyttöä. Varsinkin aistitoiminnan häiriöt seuraavat useimmiten aikuisikään saakka ja saattavat jopa pahentua stressin vuoksi.


text: Lähes jokaisella aspergerillä on aistiherkkyyttä. Vaikka herkistä aisteista voi olla myös hyötyä, ne usein rajoittavat ja hankaloittavat elämää suuresti. Aistiyliherkkyydet johtavat pahimmillaan siihen, että ihmisen on mahdoton osallistua työelämään tai edes normaaliin perhe-elämään. Paha aistiyliherkkyys voi estää myös esimerkiksi matkustamisen julkisissa liikennevälineissä.


text: Aistiyliherkkyyttä on tutkittu vain vähän, mutta jotkut tutkijat epäilevät, että hermoston yli- ja aliherkkyydet johtuvat mantelitumakkeen ja ohimolohkojen epänormaalista toiminnasta. Vuonna 2015 julkaistun tutkimuksen perusteella on syytä olettaa, että autismikirjon ihmisillä yleisesti esiintyvä hajuyliherkkyys liittyy siihen, etteivät heidän aivonsa osaa säätää sisäänhengityksen tehoa pienemmälle epämiellyttäviä hajuja hengitettäessä.


text: Joillain AS-henkilöillä on niin herkät aistit, että voimakkaat äänet, kirkkaat valot tai kosketus aiheuttavat suoranaista kipua. Kuormittavalle aistiärsykkeelle altistuminen saattaa johtaa myös liikahengitykseen ja siitä aiheutuvaan väsymykseen, päänsärkyyn, pahoinvointiin, pyörrytyksen tunteeseen tai astmakohtaukseen.


text: Tuntoaistin herkkyys saattaa rajoittaa pukeutumista, koska vaatteet tai niiden saumat tuntuvat helposti häiritsevän epämukavilta. Myös peseytyminen voi olla vaikeaa, koska suihkun vedenpaine saattaa tuntua kivuliaalta ja suihkussa käynnin aiheuttamat ihon lämpötilan muutokset epämiellyttäviltä. Yliherkkyys saattaa rajoittaa myös mahdollisuuksia käyttää silmälaseja tai ehostusta.


text: Myös hiusten leikkuuseen liittyvä aistiärsytys saattaa tuntua epämiellyttäviltä. Makuaistin ja suun tuntoherkkyys asettavat usein myös suuria rajoituksia ruokavaliolle, koska aspergerin saattaa olla vaikea löytää ruokaa, jonka syöminen tuntuisi miellyttävältä.


text: Myös tunne-elämyksiin liittyvät fyysiset aistimukset saattavat olla huomattavan paljon voimakkaampia kuin valtaväestöllä. Jotkut ovat jopa niin herkkiä, että tietyt voimakkaat tunteet, kuten pettymys, saattavat tuntua suorastaan vihlovana kipuna. Vaikeus hallita voimakkaita tunnetiloja saattaa aiheuttaa äkillisen maltinmenetyksen.


text: Aspergereiden aistiherkkyys saattaa ilmetä myös laadullisena. Monet kykenevät kuulemaan esimerkiksi korkeataajuisia ääniä, jotka jäävät muiden ihmisten kuulokynnyksen ulkopuolelle.


text: Yliherkkyyksien lisäksi henkilöllä voi tietyissä aisteissa olla aliherkkyys. Joillain aspergereilla on esimerkiksi tavallista korkeampi kipukynnys eli he aistivat kivun vähemmän voimakkaana kuin muut ihmiset.


text: Aspergerit ovat valtaväestön edustajia voimakkaammin visuaalisesti, auditiivisesti (äänellisesti) tai taktiilis-kinesteettisesti suuntautuneita eli yksi aisti dominoi havainnointia ja ajattelua selvemmin kuin muilla. Kyseistä ilmiötä kutsutaan yksikanavaisuudeksi. Visuaalinen suuntautuminen eli näköaistin dominanssi on aspergereilla yleisintä, kuten myös valtaväestön keskuudessa.


text: On olemassa viitteitä siitä, että autismin kirjon tiloissa esiintyy sympatikotoniaa eli dysautonomiaa, mikä tarkoittaa sitä, että sympaattinen hermosto toimii liian vilkkaasti ja parasympaattinen hermosto liian vaimeasti. Tämän vuoksi hyvin monenlaiset tilanteet, toiminnot ja ympäristöt aiheuttavat ylikuormittumista ja tarvetta levätä ja hakeutua sellaisiin ympäristöihin ja tilanteisiin, jotka eivät kuormita. Kuormittavalle aistiärsykkeelle altistumisen välittömänä seurauksena saattaa olla liikahengitystä ja siitä aiheutuvaa väsymystä, päänsärkyä, pahoinvointia, pyörrytyksen tunnetta tai jopa astmakohtaus. Sympatikotonia voi johtaa myös masennukseen tai kroonisen väsymysoireyhtymän, fibromyalgian tai pakko-oireisen häiriön puhkeamiseen.


text: "Intensiivisen kokemisen teoriaa" (engl. "the intense world theory") kehittänyt aivotutkija Kamila Markram on verrannut autistisen ylikuormittumisen aiheuttamaa tilaa tilaan, joka aiheutuisi krapulan ja useamman peräkkäin valvotun yön yhteisvaikutuksesta. Uupumusta aiheuttavat tekijät voivat liittyä esimerkiksi ympäristöstä tulevaan aistikuormaan tai muiden ihmisten läsnäolon ja kommunikoinnin aiheuttamaan kuormitukseen. On myös mahdollista, että autismin kirjon erityispiirteisiin kuuluva aistimusten ja tunteiden voimakkuus altistaa jo itsessään uupumukselle.


text: Monilla AS-henkilöillä esiintyy myös ADD-oireina pidettyjä toimintojen automatisoitumisen häiriöitä, jotka aiheuttavat sen, että lukuisista pienistä yksinkertaisista työvaiheista koostuvat toiminnot eivät järjesty aivojen alemmissa osissa itsestään automaattisesti suoritettaviksi, "selkäytimestä tuleviksi" kokonaisuuksiksi, vaan niiden yhtäaikainen tai peräkkäinen suorittaminen kuormittaa aivojen ylempiä osia kuluttaen ihmisen henkistä energiaa.


text: Suomalaisen tutkimusryhmän mukaan enemmistö diagnoosin saaneista aspergereista kärsii myös jonkinasteisesta unihäiriöstä. Aspergerien unihäiriöt saattavat liittyä muun muassa poikkeavaan melatoniini- tai kortisoliaineenvaihduntaan tai vähäiseen uni-valverytmiä säätelevien RORA-geenien määrään. Unen puute voi aiheuttaa esimerkiksi tarkkaavuuden ja käytöksen ongelmia, jotka häiritsevät opiskelua tai työntekoa.


text: Unettomuutta voi yrittää hoitaa melatoniinilla, koska se nopeuttaa nukahtamista osalla aspergereita. Melatoniini ei kuitenkaan paranna heikkoa unenlaatua, sillä se lisää yöunen katkonaisuutta.


text: Aspergerit ovat tutkija Tony Attwoodin mukaan rehellisiä, uskollisia, luotettavia ja mutkattomia ja heillä on lisäksi vahva moraali ja oikeudentunto.


text: Cambridgen yliopiston autismitutkimuskeskuksen johtajan Simon Baron-Cohenin mukaan huolellinen ja syvällinen paneutuminen asioihin on tyypillistä aspergereille.


text: Asperger-henkilöillä on yleensä voimakas tunne-elämä, vaikka suurimmalla osalla tunteet eivät näykään ulospäin. Vahva tunne-elämä saattaa johtua tavallista herkemmistä aisteista, sillä tunteisiin liittyy autonomisen hermoston aktivoitumisesta johtuvia kehossa tuntuvia fysiologisia muutoksia.


text: Monet aspergerit kokevat tavanomaiset sukupuoliroolit itselleen epäluonteviksi ja keinotekoisiksi. Kaksikymmentä prosenttia vuonna 2012 suoritetun kansainvälisen kyselyn naiseksi määritellyistä vastaajista ilmoittikin kokevansa itsensä muuksi kuin syntymässä annetun sukupuolensa edustajaksi. Lisäksi havaittiin, että epätyypillinen sukupuoli-identiteetti korreloi positiivisesti henkilön autististen piirteiden kanssa etenkin naisilla. Edellä mainittuja löydöksiä selittänee osaksi se, että autisminkirjon naisten aivot ovat rakenteeltaan miehisempiä kuin neurotyypillisten naisten aivot.


text: Aspergerit ovat valtaväestöön verrattuna enemmän asiakeskeisiä ja vähemmän ihmiskeskeisiä. Aspergerit ovat tähän liittyen usein hyviä systeemiajattelussa. Systeemiajattelulla viitataan taipumukseen suunnitella systeemejä eli vuorovaikutusjärjestelmiä taikka analysoida, ennustaa tai säädellä niiden toimintaa. Aspergereille on tyypillistä etsiä asioista säännönmukaisuuksia ja ennustettavaa järjestelmällisyyttä. AS-lasten on havaittu esimerkiksi suoriutuvan muita lapsia paremmin mekaniikan tajua ja yksityiskohtien havainnointia mittaavista testeistä.


text: Aspergereilla on usein epätasainen kykyprofiili. Henkilö, jolla on epätasaisen kykyprofiili, suoriutuu yhdestä tai useammasta älykkyyden tai muistin osa-alueesta selvästi paremmin tai huonommin kuin muista osa-alueista. Tutkimuksissa on esimerkiksi havaittu, että suurimmalla osalla aspergereista on lievä matematiikan erityisvaikeus.


text: On viitteitä siitä, että AS-henkilöt saavat psykologisesta älykkyystestistä ryhmänä saman keskituloksen kuin valtaväestön edustajat. AS-henkilöiden testitulosten yläpäässä on kuitenkin tavallista enemmän hajontaa.


text: Asperger-lapsilla on usein tavallista parempi mekaaninen lukutaito ja laaja sanavarasto, vaikka sanojen etsimiseen saattaakin mennä aikaa. Myös ulkolukumuisti on hyvä, mutta työmuisti on usein keskivertoa huonompi.


text: Aspergereilla on tyypillisesti kyky ajatella omaperäisesti. Monilla on lisäksi hyvä mielikuvitus ja ainutlaatuinen kyky ajatella visuaalisesti.


text: Saksalaisessa tietotekniikka-alalla toimivassa Auticon-yhtiössä on havaittu, että aspergereilla on hyvä keskittymiskyky ja kyky työskennellä huolellisesti.


text: AS-henkilöillä on yleensä yksi tai useampi harrastus tai erityiskiinnostuksen kohde, jolle he pyrkivät omistamaan aikaansa. Tähän erityisharrastukseen liittyy tyypillisesti laajaa tiedonhankintaa kiinnostavaksi tai tärkeäksi koetusta aiheesta tai aihepiiristä. Usein nämä mielenkiinnonkohteet liittyvät luonnontieteisiin tai humanistisiin aloihin. Erityismielenkiinnonkohde voi ilmetä myös keräily- tai muuna harrastuksena. Erityiskiinnostuksen kohteet saattavat vaihdella pidemmällä aikavälillä, mutta intensiivisyys on aina huomattavan voimakasta.


text: Erityiskiinnostuksen kohteisiin liittyvä toiminta saa tyypillisesti aikaan mielihyvän sävyttämän keskittyneen flow-tilan, jonka aikana ympäröivä maailma saattaa jopa unohtua kokonaan. Monet aspergerit kertovat, että tämän tilan saavuttaminen on tärkeää heidän henkisen hyvinvointinsa kannalta. Erityiskiinnostuksen kohteiden parissa toimiminen auttaa palautumaan stressistä ja tuo AS-henkilöiden elämään samantyyppistä sisältöä ja merkitystä kuin sosiaalinen kanssakäyminen valtaväestölle. Erityiskiinnostuksen kohteet koetaan yleensä elämää suuresti rikastuttaviksi, mutta joissain tapauksissa ne saattavat kehittyä jopa pakkomielteisiksi.


text: Etenkin nuoret Asperger-pojat saattavat esitelmöidä turhankin laveasti erityiskiinnostuksensa kohteista ilman, että huomaavat pitkästyttävänsä muita.


text: Asperger-aikuisella on usein ongelmia lähisuhteissaan ja vuorovaikutustaitoja korostavissa ammateissa. Vaikeus tunnistaa toisten tunnetiloja vaikeuttaa kommunikointia, jolloin syntyy väärinkäsityksiin perustuvia riitoja.


text: Iän ja sukupuolen kaltaisilla seikoilla on aspergereille vähemmän merkitystä kuin ihmisille yleensä, koska aspergerit eivät omaksu automaattisesti oman ikäryhmänsä ja sukupuolensa käyttäytymismalleja. Ystävien ikähaarukka onkin AS-henkilöillä monesti laajempi kuin valtaväestöllä. Tämä johtunee osaksi myös siitä, että aspergereiden on erilaisuutensa vuoksi usein vaikea löytää sielunkumppaneita omasta ikäluokastaan. Poikkeavat kiinnostuksenkohteet ja muu outous vaikeuttavat usein myös kumppanin löytämistä. Myös seurustelukumppanin etsintä on usein as-ihmisille vaikeaa, ja monet ovat parisuhteen ulkopuolella toiveistaan huolimatta. Heta Pukin mukaan ongelmia aiheuttavat kumppanin löytämisen lisäksi ennakkoluulot omaa seksuaalista suuntautumista kohtaan ja tavanomaiseksi mielletyn kosketuksen ja romanttisen ilmaisun epämiellyttäväksi kokeminen.


text: Vuonna 2012 suoritettuun kansainväliseen tutkimukseen osallistuneista autismin kirjon naisista noin 80 prosenttia ja miehistä noin kolmannes tunsi seksuaalista kiinnostusta kumpaakin sukupuolta kohtaan. Muissa tutkimuksissa on saatu tuloksia, joiden mukaan vain noin 70-75 prosenttia autismin kirjon naisista ilmoittaa olevansa heteroseksuaaleja. Myös äärimmäisyydet seksuaalisessa aktiivisuudessa, tavanomaista hitaampi kehittyminen tai pragmaattinen asennoituminen seksuaalisuuteen ovat asioita, jotka nousevat usein esiin aspergerien keskuudessa. Seksuaalinen ja romanttinen kontaktinotto voi olla estynyttä tai puutteellisten sosiaalisten taitojen vuoksi liiankin estotonta.


text: Katsekontakti aiheuttaa ihmisen autonomisessa hermostossa voimakkaan vireystilan nousun. Asperger-henkilöt kokevat usein, että katsekontakti häiritsee heidän keskittymistään puheen kuunteluun tai sen tuottamiseen. Monille AS-henkilöille on siksi tyypillistä vältellä katsekontaktia tai katsella sivuun puhekumppanistaan. Monet aspergerit kokevat silmiin katsomisen myös epämiellyttäväksi. Asperger-henkilöt katselevat silmien sijaan usein puhujan suuta. Aspergereille on tyypillistä jatkaa yksityiskohtaista, monotonista tai nopeaa puhumista huomaamatta, että keskustelukumppani ei enää kuuntele tai että tämä haluaisi vaihtaa aihetta.


text: Vaikeudet huomata ilmeitä ja äänensävyjä saattavat johtaa siihen, ettei henkilö aina huomaa muiden viljelemää sarkasmia ja ironiaa. Jos henkilö puhuu itse tasaisella nuotilla ja ilmeettömästi, muut eivät myöskään välttämättä huomaa hänen sarkasmiaan. Vaikeus tunnistaa toisten tunteita ja vaikeus ilmaista omia tunteitaan saattaa johtaa vaikeuksiin sosiaalisessa vuorovaikutuksessa.


text: Aspergereilla saattaa esiintyä myös eriasteisia kielellisiä erityisvaikeuksia eli puheen tuottamiseen tai havaitsemiseen liittyviä ongelmia. Dysfasia saattaa oireilla aspergereilla esimerkiksi siten, että asioiden ja ihmisten nimet eivät muistu mieleen puhetilanteissa. Aspergerit eivät voi kuitenkaan saada dysfasia-diagnoosia, koska dysfasiaoireiden katsotaan sisältyvän AS-diagnoosiin, vaikka ne eivät olekaan Aspergerin oireyhtymän diagnostisia kriteereitä. Puheen rytmi, painotukset ja sointi voivat vaikuttaa oudoilta.


text: Aspergereilla saattaa olla myös vaikeuksia erotella puheesta äänteitä etenkin silloin, kun tilanteessa on taustahälyä tai keskustelukumppani artikuloi huonosti. Jotkut tukeutuvatkin puheen lukemiseen keskustelukumppanin huulilta. Puhelimessa puhuminen saattaa tällöin muodostua ongelmaksi, koska keskustelukumppanin huulet ovat näkymättömissä. Puhelimessa puhuminen saattaa tuntua vaikealta myös siksi, että on vaikea tietää, milloin on oma vuoro puhua tai milloin puhelu tulisi päättää. Monet aspergerit viestivätkin mieluiten kirjallisesti, kuten sähköpostin ja internetin välityksellä.


text: Puhekumppanin ohi tai "lävitse" katselu sekä niukka tai ylikorostunut ilme- ja elekieli saattavat johtaa siihen, että kanssakommunikoijat tekevät aspergereiden persoonaa tai mielentilaa koskevia virhetulkintoja. Aspergereita saatetaan luulla esimerkiksi epäempaattisiksi edellä mainittujen ominaisuuksien sekä asiakeskeisen viestintätyylinsä johdosta. Autisminkirjon henkilöt eri maissa ja kulttuureissa ovat kuitenkin päätyneet toisistaan riippumatta siihen, että empatian puute ei ole autismin kirjolle tyypillinen ominaisuus, vaan autismin kirjolla esiintyy samassa suhteessa empaattisia ja epäempaattisia persoonallisuuksia kuin valtaväestössäkin. Tutkimusten mukaan aspergerit kokevatkin yhtä paljon empatiaa kuin valtaväestö, vaikka lukevat hieman huonommin muiden ihmisten ilmeitä.


text: Aspergereilla on usein vaikea samastua omaan ns. ”luontaiseen” viiteryhmäänsä. Tämä saattaa johtaa siihen, että he omaksuvat puhetapansa, elekielensä tai muun ulkoisen olemuksensa oman viiteryhmänsä ulkopuolelta. AS-henkilö voi puhua esimerkiksi muodollista ja huoliteltua kirjakieltä tai sellaista murretta, jota muut paikalliset eivät puhu. AS-henkilön puhe voi olla poikkeavaa etenkin lapsuudessa myös esimerkiksi intonaatioltaan, rytmiltään tai äänensävyltään. Aspergereiden puheessa voivat korostua myös yksityiskohtainen täsmällisyys, vanhahtavat ilmaukset tai ulkoisesti robottimainen vaikutelma.


text: Monilla aspergereilla on valtaväestön edustajia pienempi luontainen tarve ylläpitää tiheään toistuvia sosiaalisia kontakteja. Aspergerin oireyhtymälle tyypillinen omiin oloihinsa vetäytyminen ei kuitenkaan johdu kaikissa tapauksissa siitä, että yksilö olisi introvertti, vaan taustalla on usein myös kommunikaatiotilanteiden neurologinen kuormittavuus tai muut kommunikaatioon liittyvät ongelmat. Kasvokkain tapahtuva kommunikointi aiheuttaa aspergereille yleensä huomattavasti enemmän kuormitusta kuin valtaväestön edustajille. Monet välttelevät sosiaalisia tilanteita, joissa he eivät hallitse ryhmätilanteiden herättämiä ärsykkeitä.


text: Aspergerit ovat tyypillisesti valtaväestöä asiakeskeisempiä ja vähemmän ihmiskeskeisiä. Tämän vuoksi kommunikaatio palvelee aspergereiden kohdalla usein toisenlaisia tarpeita kuin valtaväestön keskuudessa. Onnistunut keskustelutilanne merkitsee aspergereille tyypillisesti asiapitoista mielenkiintoisten tietojen tai henkilökohtaisten näkemysten vaihtoa. Aspergereiden lähestymiskulma on tietyssä mielessä älyllisempi tai analyyttisempi kuin valtaväestöllä, jolla hyväksynnän ja arvostuksen kaltaisten tunteiden viestintä on merkittävämmässä asemassa. Tämä ei kuitenkaan merkitse sitä, että aspergerit olisivat muita ihmisiä tunteettomampia. Monet aspergerit kokevat että heidän tunteensa ovat päinvastoin hyvinkin voimakkaita, vaikka ne eivät suurimmalla osalla näykään muille esimerkiksi ilmeiden välityksellä. Kyseinen havainto on linjassa Kamila ja Henry Markramin esittämän intensiivisen kokemisen teorian kanssa (Intense World theory).


text: Mielenkiintoisiin aihepiireihin tutustuminen ja mielenkiintoisten elämänilmiöiden pohtiminen näyttelee yleensä aspergereiden elämässä huomattavasti suurempaa roolia kuin itsetarkoituksellinen oleilu muiden ihmisten kanssa. Aspergerit ovat usein kiinnostuneempia laajemmista tai monimutkaisemmista elämänilmiöistä kuin samoina toistuvien jokapäiväisten arkiaskareiden kuvailusta tai ajankohtaisen uutistarjonnan kertaamisesta. Aspergerit kokevatkin usein vaikeaksi osallistua small talk -jutusteluun, jossa keskustelun asiasisältö on toisarvoisessa roolissa. Aspergereille on lisäksi tavallista vaikeampi palauttaa spontaanisti mieleen heille sattuneita tapahtumia. Esimerkiksi viikonlopun viettoa koskevaan keskusteluun osallistuminen on hankalaa, jos viikonlopun tapahtumat eivät palaudu helposti mieleen.


text: Aspergerien on tavallista vaikempaa ymmärtää huumoria tai jakaa iloa muiden kanssa. Tosikkomaisuuden sanotaan usein liittyvän Aspergerin oireyhtymään. Aspergeriin saattaa liittyä huumorintajuttomuutta, jossa henkilö ei välttämättä ymmärrä, mikä vitsissä on hauskaa tai vastaavasti muut eivät ymmärrä hänen vitsejään. Ulospäin tämä saattaa näyttäytyä tosikkomaisuutena. Usein Aspergeriin liittyy huumoria, jota ymmärtää vain toinen AS-henkilö.


text: Motorinen kömpelyys on tavallista aspergereilla. Hienomotoriikan hitaan kehityksen vuoksi esimerkiksi kirjoittamaan opettelu saattaa olla vaikeaa ja käsialasta voi olla lähes mahdoton saada selvää. Yleistä on myös vaikeus silmän ja käden koordinaatiossa, mikä vaikeuttaa esimerkiksi pallopelien pelaamista.


text: Opiskelun ja koulutuksen tutkimussäätiön vuosina 2014 ja 2015 toteuttamassa Erityisiä urapolkuja -tutkimushankkeessa todettiin, että viidellä kuudesta Aspergerin oireyhtymän omaavasta haastateltavasta oli ollut suuria tai ylitsepääsemättömiä ongelmia opiskelussa tai työelämässä. Haastateltavat miehet olivat pärjänneet opiskeluissa selvästi naisia heikommin.


text: Göteborgin yliopiston vuonna 2011 tekemän tutkimuksen mukaan 10–15 prosenttia Asperger-henkilöistä käy töissä. National Autistic Societyn mukaan vuonna 2009 15 prosenttia AS-ihmisistä oli kokoaikatyössä ja 79 prosenttia työmarkkinoiden ulkopuolella. Osa aspergereista eristäytyy tarkoituksella yhteiskunnasta, mutta suurimmalle osalle syrjäytyminen ja osattomuus on vakava ongelma. Heta Pukin mukaan enemmistö normaaliälyisistä AS- tai HFA-henkilöistä pitää työllistymistä suurimpana ongelmanaan. Pukin mukaan AS-henkilöiden työllistymistä kartoittavissa tutkimuksissa on kuitenkin ongelmana se, että tutkittava joukko valitaan erityisellä tavalla. Tutkittavat on yleensä kerätty diagnosoivien tahojen, kuten erityisopetuksen, kunnallisten vammaispalvelujen, säätiöiden tai yhdistysten kautta. Elämässään hyvin pärjäävät ovat harvoin näiden tahojen kanssa tekemisissä, minkä vuoksi he ovat tilastoissa todennäköisesti aliedustettuina.


text: Asperger-piirteistä on usein hyötyä opinnoissa ja työelämässä. Kykyä keskittyä pitkäjännitteisesti itsenäiseen tiedonhankintaan ja omaksua laajat määrät tietoa itseä kiinnostavista aiheista voi hyödyntää esimerkiksi kouluttautumalla asiantuntija-ammattiin. Kyky yksityiskohtien ja sävyjen hyvään hahmottamiseen on eduksi muun muassa tietotekniikassa, arkistoinnissa, kielellisessä työskentelyssä, teknisessä suunnittelussa ja taiteellisessa toiminnassa. Aspergerit saattavat yltää tarkkuutensa ja systemaattisuutensa ansiosta huippusuorituksiin myös tieteellisessä työskentelyssä. Erään teorian mukaan Asperger-ihmisiä työskentelee paljon tutkijoina myös siitä syystä, että akateemiset yhteisöt sietävät erilaisuutta paremmin kuin monet muut työyhteisöt. Muutkin oppilaitokset voivat olla sosiaalisesti helppoja ja mielekkäitä työpaikkoja AS-henkilöille ja osalle AS-henkilöitä sopii ura armeijassa muun muassa samanlaisina toistuvien rutiinien ja selkeiden pelisääntöjen vuoksi.


text: Koska alan tutkimus on keskittynyt lapsiin ja teini-ikäisiin, aspergereiden työllistymisestä ja selviytymisestä työelämässä ei ole tehty tilastollisesti edustavia tutkimuksia. Osa aspergereistä pärjää hyvin tai erinomaisesti työelämässä, mutta diagnosoitujen aspergereiden kertomuksissa tulee myös usein esiin tapauksia, joissa ihmiset ovat joutuneet keskeyttämään opintonsa tai irtisanoutumaan työstään ajauduttuaan syvään uupumustilaan. Toisin kuin esimerkiksi Ruotsissa, Aspergerin oireyhtymää ei pidetä Suomessa työkyvyttömyyseläkkeen myöntöperusteena. Osa AS-henkilöistä on osatyökykyisiä, mutta työnantajien tarjoama osa-aikainen työ ei ole yleensä niin hyvin palkattua, että sillä voisi elättää itsensä ja perheensä.


text: Tanskassa toimii vuonna 2004 perustettu insinöörialan henkilöstöyritys Specialisterne, jonka toimintaperiaatteena on tarjota rauhallisessa aistiympäristössä suoritettavaa työtä aspergereille ja muille lievästi autistisille henkilöille. Varsinkin yrityksen ohjelmistotestaajat ovat hyvässä maineessa, koska he ovat tuottavampia ja tekevät 90 prosenttia vähemmän virheitä kuin muut samoissa tehtävissä toimivat. Suurin osa yrityksen henkilökunnasta kykenee työskentelemään vain 20-25 tuntia viikossa, mutta kunnat kustantavat Tanskassa osa- ja kokopäivätyön välisen palkkaeron henkilöille, jotka eivät kykene työskentelemään kokopäiväisesti.


title: Patrick Reimer

text: Patrick Reimer (s. 10. joulukuuta 1982 Mindelheim) on saksalainen jääkiekkoilija, joka pelaa Saksan DEL-liigan Thomas Sabo Ice Tigers -joukkueessa. Reimer on pelannut urallaan myös Düsseldorfer EG:ssä. Hän on edustanut Saksaa lukuisissa arvokisoissa ja oli voittamassa olympiahopeaa Pyeongchangissa 2018. Reimer on nopea pelaaja, jolla on hyvä veto ja hyvät kiekolliset taidot; hänen heikkouksiaan ovat puolustaminen ja fyysisyys.


title: Viipurin rautatieasema (1913)

text: Vuonna 1913 valmistunut Viipurin rautatieasema oli toinen Viipuriin rakennettu rautatieasema. Vuonna 1870 valmistuneen Viipurin ensimmäisen rautatieaseman korvannut asemarakennus tuhoutui jatkosodan aikana vuonna 1941 lähes kokonaan ja nykyään siitä on jäljellä vain rahtitoimistona palvellut osa. Viipurin nykyinen rautatieasema on vuodelta 1953.


title: Viipurin rautatieasema (1913)

text: Arkkitehti Herman Geselliuksen suunnittelema kansallisromantiikka edustanut rakennus sijaitsi Asema-aukion pohjoislaidalla Repolan kaupunginosassa. Se muistutti hyvin paljon kuusi vuotta myöhemmin käyttöön otettua Helsingin rautatieasemaa, jonka suunnitteli Geselliuksen kanssa yhteisessä arkkitehtitoimistossa työskennellyt Eliel Saarinen. Esimerkiksi kummankin aseman pääsisäänkäynnin yläpuolella oli samanlainen korkea kaariosa ja Helsingin tapaan myös Viipurin aseman julkisivussa oli pilasterien päälle sijoitettuja graniittiveistoksia. Viipurin rautatieasema oli tekniikaltaan erittäin moderni, rakennuksessa oli muun muassa koneellinen ilmanvaihto.


title: Viipurin rautatieasema (1913)

text: Viipurin ensimmäinen asemarakennus valmistui samaan aikaan vuonna 1870 avatun Riihimäki–Pietari-rataosuuden kanssa. Liikennemäärien kasvettua päätettiin kaupunkiin vuosisadan vaihteessa rakentaa kokonaan uusi ja ajanmukainen rautatieaasema. Vuonna 1901 julistetun arkkitehtikilpailun voittajaksi selvisi Eliel Saarisen ja Herman Geselliuksen arkkitehtitoimiston ehdotus. Lopullisesta suunnittelusta vastasi Gesellius, joka aloitti varsinaisten rakennuspiirustusten laatimisen vuonna 1906. Rakennustyöt päästiin aloittamaan 1910 ja asema vihittiin käyttöön 10. heinäkuuta 1913.


title: Viipurin rautatieasema (1913)

text: Uusi rautatieasema koostui kolmesta osasta, jotka olivat hallintorakennus, varsinainen asemarakennus sekä rahtitoimisto. Asemahalli odotustiloineen ja ravintoloineen sijoitettiin raiteiden keskelle, jonne kuljettiin kolmen tunnelin kautta. Lipunmyynti oli hallintorakennuksen yhteydessä. Hallintorakennuksen pääsisäänkäynnin yläpuolella oli 20 metriä korkea kaariosa, jonka keskellä oli suuri ikkuna ja kello. Tammisten pääovien molemmin puolin oli pilasterien päällä neljä Eva Gyldénin veistämää karhua ja kaksi naishahmoa. Hallinto- ja lipunmyyntirakennuksesta johti kaksi tunnelia pääraiteiden välissä sijainneeseen odotushalliin. Asemalaiturille pääsi myös suoraan hallintorakennuksen ja rahtitoimiston välistä lähtenyttä kolmatta tunnelia pitkin. Ravintola- ja kahvilatilat oli sijoitettu hallirakennuksen keskiosaan ja odotustilat sen päätyihin. Länsipääty oli varattu I- ja II-luokan ja itäinen pääty III-luokan matkustajille.


title: Viipurin rautatieasema (1913)

text: Henkilöliikenteeltään Viipuri oli Helsingin jälkeen Suomen toiseksi vilkkain rautatieasema ja tavaraliikenteen osalta Viipurin ratapiha oli kaikkein suurin. Kaupungista haarautui yhteensä viisi eri ilmansuuntiin johtanutta rataa. Pohjoiseen suuntautui ns. Karjalan rata eli Viipuri–Joensuu-rata, joka kulki Sortavalan kautta Joensuuhun, itään Liimatta–Valkjärvi-rata ja etelään Koivistoon johtanut Uuraan rata. Lisäksi kaupungin kautta kulki Rajajoelle ja sieltä edelleen Pietariin johtanut rata.


title: Viipurin rautatieasema (1913)

text: Viipurin rautatieasema tuhoutui lähes kokonaan jatkosodan alettua elokuussa 1941, jolloin Neuvostoliiton joukot vetäytyivät kaupungista ja räjäyttivät asemarakennukset. Ehjäksi jäi vain yksi odotushallin päätyseinä sekä rahtitoimisto, joka on edelleen käytössä. Lisäksi vanhan aseman rakenteista ovat jäljellä asemalaitureille johtavat tunnelit, jotka hyödynnettiin 1950-luvun alussa nykyisen rautateiaseman rakentamisen yhteydessä.


title: HMS Devastation (1871)

text: HMS Devastation oli Britannian kuninkaallisen laivaston vuonna 1871 vesillelaskettu Devastation-luokan ironcladtaistelulaiva.


title: HMS Devastation (1871)

text: Alus tilattiin Portsmouthin telakalta ja sen köli laskettiin 12. marraskuuta 1869. Alus laskettiin vesille 12. heinäkuuta 1871 ja se valmistui 19. huhtikuuta 1873.


title: HMS Devastation (1871)

text: Alus myytiin romutettavaksi toukokuussa 1908.


title: HMS Thunderer (1872)

text: HMS Thunderer oli Britannian kuninkaallisen laivaston vuonna 1872 vesillelaskettu Devastation-luokan ironcladtaistelulaiva.


title: HMS Thunderer (1872)

text: Alus tilattiin Pembroken telakalta ja sen köli laskettiin 26. kesäkuuta 1869. Alus laskettiin vesille 25. maaliskuuta 1872 ja se valmistui 26. toukokuuta 1877.


title: HMS Thunderer (1872)

text: Alus poistettiin palveluksesta ja se myytiin romutettavaksi heinäkuussa 1909 Inverkeithingiin T. W. Wardille.


title: Atte Mäkinen

text: Atte Mäkinen -nimisiä henkilöitä ovat:


title: HMS Colossus (1882)

text: HMS Colossus oli Britannian kuninkaallisen laivaston vuonna 1882 vesillelaskettu Colossus-luokan ironclad-taistelulaiva.


title: HMS Colossus (1882)

text: Alus tilattiin Portsmouthin telakalta, missä köli laskettiin 6. kesäkuuta 1879. Alus laskettiin vesille 21. maaliskuuta 1882 ja se valmistui 31. lokakuuta 1886.


title: HMS Colossus (1882)

text: Alus myytiin romutettavaksi vuonna 1908.


title: Honkajoki (täsmennyssivu)

text: Honkajoki voi tarkoittaa ainakin seuraavia:


title: HMS Edinburgh (1882)

text: HMS Edinburgh oli Britannian kuninkaallisen laivaston vuonna 1882 vesillelaskettu Colossus-luokan ironclad-taistelulaiva.


title: HMS Edinburgh (1882)

text: Alus tilattiin Pembroken telakalta, missä köli laskettiin 20. maaliskuuta 1879. Alus laskettiin vesille 18. maaliskuuta 1882 ja se valmistui 8. heinäkuuta 1887.


title: HMS Edinburgh (1882)

text: Alus myytiin romutettavaksi vuonna 1910.


title: Stefan Żeromski

text: Stefan Żeromski (1864–1925) oli puolalainen, marxilaisuudesta vaikutteita saanut kirjailija, joka kirjoitti talonpoikaiston, proletariaatin ja älymystön elämästä sekä porvarillisen yhteiskunnan sosiaalisista vastakkaisuuksista Hän toimi kirjastonhoitajna Varsovassa, sitten muutti ulkomaille, mutta maailmansodan alkaessa palasi kotimaahan. Hän otti osaa myös Puolan valtiolliseen elämään. Häntä on pidetty yhten maansa kirjallisuuden kriittisen realismin etevimmistä edustajista.


title: Baabel (albumi)

text: Baabel on Scandinavian Music Groupin 16. lokakuuta 2015 julkaistu, järjestyksessään kahdeksas, studioalbumi. Albumi julkaistiin CD:nä, LP:nä ja digitaalisesti. Albumi on sijoittunut Suomen viralliselle albumilistalle kolmeksi viikoksi ja sen paras sijoitus oli 11:s.


title: Baabel (albumi)

text: Kappaleiden sävellyksestä on vastannut Joel Melasniemi ja sanoituksista Terhi Kokkonen.


title: HMS Collingwood (1882)

text: HMS Collingwood oli Britannian kuninkaallisen laivaston vuonna 1882 vesillelaskettu Admiral-luokan pre-dreadnought-taistelulaiva.


title: HMS Collingwood (1882)

text: Alus tilattiin vuonna 1880 Pembroken telakalta ja sen köli laskettiin 12. heinäkuuta 1880. Alus laskettiin vesille 22. marraskuuta 1882 ja se valmistui heinäkuussa 1887.


title: HMS Collingwood (1882)

text: Alus siirrettiin rannikkopuolustukseen vuonna 1897 ja se sijoitettiin vuonna 1903 reserviin. Alus myytiin romutettavaksi 11. toukokuuta 1909 Hughes Bolckowille Dunstoniin.


title: Mark Murphy

text: Mark Murphy (1932 Syracuse, New York, Yhdysvallat – 22. lokakuuta 2015 Englewood, New Jersey, Yhdysvallat) oli yhdysvaltalainen jazzlaulaja. Hän teki 40 albumia, myös suomalaisen jazz-yhtyeen Five Corners Quintetin kanssa ja esiintyi vuonna 2005 yhtyeen kanssa Flow-festivaalilla. Hänen esikoislevynsä oli vuonna 1956 ilmestynyt "Meet Mark Murphy". Down Beatin lukijat äänestivät hänet useita kertoja vuoden parhaaksi mieslaulajaksi.


title: HMS Anson (1886)

text: HMS Anson oli Britannian kuninkaallisen laivaston vuonna 1886 vesillelaskettu Admiral-luokan pre-dreadnought-taistelulaiva.


title: HMS Anson (1886)

text: Alus tilattiin 1883 Pembroken telakalta ja sen köli laskettiin 24. huhtikuuta 1883. Alus laskettiin vesille 17. helmikuuta 1886 ja se valmistui toukokuussa 1889.


title: HMS Anson (1886)

text: Alus myytiin romutettavaksi vuonna 1909.


title: HMS Howe (1815)

text: "HMS Howe" oli Britannian Kuninkaallisen laivaston 120-tykkinen Nelson-luokan ensimmäisen luokan linjalaiva.


title: HMS Howe (1815)

text:
Alus tilattiin 15. tammikuuta 1806 Chathamin telakalta. Sen köli laskettiin kesäkuussa 1808 ja alus laskettiin vesille 28. maaliskuuta 1815, jolloin se siirrettiin reserviin. Tilauskustannukset olivat 98 105 puntaa. Havaittujen ongelmien korjaamiseen käytettiin syyskuusta 1823 huhtikuuhun 1824 Sheernessin telakalla 10 520 puntaa ja Chathamin telakalla lokakuusta 1832 heinäkuuhun 1833 5 142 puntaa.
Alus otettiin palvelukseen elokuussa 1835 ensimmäisenä päällikkönään Alexander Ellice ja se varustettiin heinäkuusta 1835 heinäkuuhun 1836 lippulaivaksi Sheernessissä 10 109 punnalla, minkä jälkeen alus oli Noren lippulaivana syyskuuhun 1840. Alus siirrettiin elokuussa 1840 Sheernessiin varustettavaksi meripalvelukseen ja se valmistui lokakuussa Välimeren laivaston lippulaivaksi 5 603 punnalla.
Alus myytiin romutettavaksi 23. helmikuuta 1854.


title: HMS Howe (1860)

text: "HMS Howe" oli Britannian Kuninkaallisen laivaston vuonna 1860 vesillelaskettu Victoria-luokan 121-tykkinen potkurilla varustettu höyrykäyttöinen ensimmäisen luokan linjalaiva.


title: HMS Howe (1860)

text:
Alus tilattiin 3. huhtikuuta 1854 Pembroken telakalta ja Amiraliteetti nimesi aluksen 5. tammikuuta 1855. Köli laskettiin 10. maaliskuuta 1856 ja alus laskettiin vesille 7. maaliskuuta 1860. Alus valmistui 16. elokuuta 1860 Devonportin telakalla.
Alus nimettiin 3. joulukuuta 1885 "HMS Bulwarkiksi" ja edelleen 27. syyskuuta 1886 "HMS Impregnableksi". Aluksen nimi palautettiin "Bulwarkiksi" joulukuussa 1919 ja se myytiin romutettavaksi 18. helmikuuta 1921.


title: 25 (Adelen albumi)

text: 25 on englantilaisen laulaja-lauluntekijä Adelen kolmas studioalbumi. Se julkaistiin XL Recordingsin kautta 20. marraskuuta 2015. Albumin ensimmäinen single ”Hello” julkaistiin 23. lokakuuta 2015.


title: 25 (Adelen albumi)

text: Albumi oli kaupallinen menestys, ja sitä myytiin esimerkiksi Yhdysvalloissa 2,3 miljoonaa kappaletta kolmessa päivässä. Ensimmäisen viikon aikana sitä myytiin Yhdysvalloissa 3,38 miljoonaa albumia ja yhteensä 3,48 miljoonaa albumiyksikköä, johon on laskettu 96 000 yksittäistä kappalelatausta sekä 8 000 suoratoistoyksikköä. Kaikki suoratoistoyksiköt tulivat kappaleen ”Hello” kuuntelusta. Kyseessä on suurin viikkomyynti albumille sen jälkeen, kun Nielsen Music aloitti musiikkiostojen tilastoinnin vuonna 1991. Edellisen ennätyksen tehnyttä levyä, ’N Syncin "No Strings Attached" -albumia (2000) myytiin viikossa 2,42 miljoonaa kappaletta. Suomessa albumi nousi virallisen albumilistan ensimmäiselle sijalle, ja pysyi listaykkösenä 7 viikkoa.


title: 25 (Adelen albumi)

text: Kappaleen ”Million Years Ago” on väitetty olevan plagiaatti kurdilaulaja Külten Kayan kappaleesta ”Acılara Tutunmak”. Adelen edustaja ei vastannut syytöksiin.


title: Sakari Kiuru (valokuvaaja)

text: Sakari Kiuru (s. 1961 Jämsänkoski) on suomalainen valokuvaaja ja kirjailija. Vuonna 1989 Kiuru voitti ensimmäisen, vuoden 1988 Fotofinlandia-kilpailun pääpalkinnon. Hän on erikoistunut museovalokuvaukseen ja ollut mukana useissa valokuvanäyttelyissä sekä Suomessa että ulkomailla.


title: Sakari Kiuru (valokuvaaja)

text: Kiurun dokumenttivalokuvia on Helsingin kaupunginmuseon kuvakokoelmassa helsinkikuvia.fi, Museoviraston kuvakokoelmassa kuvakokoelmat.fi (molemmat myös finna.fi) ja Raahen museon kuvakokoelmissa. Hänen valokuvataidettaan on muun muassa Raahen kaupungin, Suomen valokuvataiteen museon, Suomen valtion ja Suomen taideyhdistyksen kokoelmissa sekä Kuntsin modernin taiteen museossa, Lars Swanljungin kokoelmassa.


title: Sakari Kiuru (valokuvaaja)

text: Vuonna 2014 hän julkaisi romaanin "Kuoleman sukua".


title: Väkäleuka

text: Väkäleuka oli Ontarion Port Arthurissa vuosina 1908–1915 ilmestynyt kanadansuomalainen sosialistinen pilalehti.


title: Väkäleuka

text: "Työkansa"-sanomalehden kustannusyhtiön julkaisema "Väkäleuka" oli luonteeltaan poliittinen pilalehti, jonka pilakuvat, satiiriset runot, vitsit ja kertomukset kohdistuivat kapitalisteihin, valtiovaltaan, kirkkoon ja perinteisiin arvoihin. Aluksi kuukausittain ja vuodesta 1910 lähtien kahdesti kuukaudessa ilmestyneen lehden levikki kohosi vuoden 1912 alussa 2 500:aan ja seuraavana vuonna 6 000 kappaleeseen.


title: Väkäleuka

text: "Väkäleukaa" luettiin alusta lähtien myös Yhdysvalloissa. Vuonna 1911 sille syntyi kilpailija, "Työmiehen" julkaisema "Lapatossu". "Työkansan" päätoimittaja Moses Hahl onnistui värväämään "Lapatossun" toimittajan ja pilapiirtäjän Kaarlo Suvannon omaan pilalehteensä. Syksyllä 1912 "Väkäleukaa" ja Suvantoa vastaan tehtiin ilmianto uskontoa ja kirkkoa loukkaavan kuvituksen takia, mutta juttu jäi vaille seuraamuksia. Viimeistään vuoden 1914 keväällä Suvanto palasi "Lapatossun" toimittajaksi, minkä jälkeen "Väkäleukaa" toimitti Kalle Rissanen. Lehti lakkasi "Työkansan" julkaisuyhtiön tehtyä konkurssin vuonna 1915.


title: Perfluori-isobuteeni

text: Perfluori-isobuteeni (CF) on alkeeneihin kuuluva fluorattu orgaaninen yhdiste. Yhdiste on hyvin myrkyllistä ja myrkytyksen oireet ovat samankaltaiset fosgeenin aiheuttaman myrkytyksen kanssa.


title: Perfluori-isobuteeni

text: Perfluori-isobuteeni on huoneenlämpötilassa väritöntä kaasua. Yhdiste ei liukene veteen, mutta liukenee eräisiin orgaanisiin liuottimiin kuten dietyylieetteriin, asetoniin ja asetonitriiliin. Aine on hyvin elektrofiilinen ja reagoi monien nukleofiilien kanssa nukleofiilisella substituutiolla, jossa jokin fluoriatomeista korvautuu nukleofiililla. Perfluori-isobuteenin suuri myrkyylisyys johtuu osittain tästä ominaisuudesta sillä se reagoi tällä tavoin solujen antioksidanttien kanssa ja muodostaa additiotuotteen tärkeeän antioksidantin glutationin kanssa. Perfluori-isobuteeni on yksi myrkyllisimmistä fluoratuista orgaanisista yhdisteistä ja se on fodgeeniin verrattuna 10 kertaa myrkyllisempää. Yhdiste vaurioittaa munuaisia ja keuhkoja aiheuttaen keuhkoödeeman, joka voi johtaa jopa kuolemaan.


title: Perfluori-isobuteeni

text: Perfluori-isobuteenia voidaan valmistaa kuumentamalla heksafluoripropeenia tai perfluorisyklobutaania noin 700 °C:n lämpötilaan tai poistamalla klooria 1,2-dikloori-2-trifluorimetyyli-1,1,3,3,3-pentafluoripropaanista sinkin avulla. Yhdistettä muodostuu myös tetrafluorieteenin valmistuksen yhteydessä sivutuotteena ja polytetrafluorieteenin palaessa tai kuumentuessa voimakkaasti ja voi aiheuttaa niin kutsuttua polymeerihöyrykuumetta.


title: Perfluori-isobuteeni

text: Perfluori-isobuteenia voidaan käyttää heksafluori-isobuteenin valmistukseen.


title: HMS Royal Sovereign (1857)

text: HMS Royal Sovereign oli Britannian Kuninkaallisen laivaston Duke of Wellington -luokan 121-tykkinen potkurilla varustettu höyrykäyttöinen ensimmäisen luokan linjalaiva.


title: HMS Royal Sovereign (1857)

text:
Alus tilattiin Portsmouthin telakalta. Sen köli laskettiin 17. joulukuuta 1849. Höyrykoneiden ja potkureiden yleistyessä alus määrättiin 23. kesäkuuta 1854 muutettavaksi 131-tykkiseksi potkurialukseksi ja työ alkoi 25. tammikuuta 1855. Alus laskettiin vesille 25. huhtikuuta 1857. Alus valmistui heinäkuussa 1857, jolloin se sijoitettiin reserviin.
Oltuaan vuosia reservissä alus päätettiin 4. huhtikuuta 1862 muuttaa kokeelliseksi kapteeni Cowper Colesin suunnittelemien tornien alustaksi. Muutostyöt saatiin päätökseen 20. elokuuta 1864, jolloin alus oli ensimmäinen tykkitornein varustettu brittiläinen sotalaiva ja samalla ainoa puurunkoinen tornein varustettu alus. Aluksen runko sahattiin alimman kannen tasolta, jolloin laitojen korkeus laski reiluun kahteen metriin. Runkoa ja kantta vahvistettiin tornien painon ja tykkien käytön vaatimusten mukaisiksi. Rakennustöiden edistyessä todettiin sahauksen tapahtuneen liian alhaalta ja laitoja jouduttiin korottamaan.


title: HMS Royal Sovereign (1857)

text: Suunnitelman mukaan alukselle piti tulla viisi tornia, joissa kussakin joko yksi 100 naulan SB -tykki tai kaksi 68 naulan SB -tykkiä. Suunnitelma kuitenkin muutettiin nelitorniseksi, jossa oli yksi kaksi tykkinen (167 t) ja kolme yksitykkistä (á 150 t) tornia. Kaikki tykit olivat 10,5 tuuman SB tykkejä, jotka vaihdettiin vuonna 1867 9 tuuman MLR -tykkeihin.


title: HMS Royal Sovereign (1857)

text: Alus otettiin 7. heinäkuuta 1864 palvelukseen Portsmouthissa ensimmäisenä päällikkönään Sherard Osborn ja se sijoitettiin Kanaalin laivastoon. Aluksella testattiin tornien toimivuutta. Se poistettiin palveluksesta lokakuussa 1866 ja alus sijoitettiin reserviin, mistä se palautettiin palvelukseen heinäkuussa 1867 laivastokatselmukseen. Tämän jälkeen alus oli laivaston tykistökoulutuskeskuksessa "HMS Excellent" koululaivana vuoteen 1873, jolloin "HMS Glatton" korvasi sen. Alus siirrettiin reserviin ja se myytiin toukokuussa 1885 romutettavaksi.


title: Etenee Records

text: Etenee Records on vuonna 2014 perustettu suomalainen levy-yhtiö. Yhtiö on Warner Music Finlandin alalevymerkki, ja sitä johtaa DJPP-taiteilijanimellä tunnettu "Perttu Mäkelä". Yhtiön kiinnittämiä artisteja ovat Paula Vesala, Raappana, Vesta, Saimaa, Jori Sjöroos, Stig ja Yön Polte. Uusin kiinnitys on Jyväskylästä kotoisin oleva Mouhous.


title: Valkorintapeukaloinen

text: Valkorintapeukaloinen ("Pheugopedius fasciatoventris") on peukaloisten heimoon kuuluva varpuslintu.


title: Valkorintapeukaloinen

text: Valkorintapeukaloista tavataan Kolumbiassa, Costa Ricassa ja Panamassa, ja sen levinneisyysalueen pinta-ala on noin 242 000 km. Lajia on kuvattu melko yleiseksi, ja se on luokiteltu elinvoimaiseksi. Sen kuitenkin arvellaan olevan vähenemässä elinympäristöjen tuhoutumisen vuoksi.


title: Ecuadorinpeukaloinen

text: Ecuadorinpeukaloinen ("Pheugopedius euophrys") on peukaloisten heimoon kuuluva varpuslintu.


title: Ecuadorinpeukaloinen

text: Ecuadorinpeukaloista tavataan Kolumbiassa, Ecuadorissa ja Perussa, ja sen levinneisyysalueen pinta-ala on noin 50 300 km. Lajia on kuvattu melko yleiseksi, ja se on luokiteltu elinvoimaiseksi.


title: Inkapeukaloinen

text: Inkapeukaloinen ("Pheugopedius eisenmanni") on peukaloisten heimoon kuuluva varpuslintu.


title: Inkapeukaloinen

text: Inkapeukaloista tavataan Perussa, ja sen levinneisyysalueen pinta-ala on noin 18 000 km. Lajia on kuvattu melko yleiseksi, ja se on luokiteltu elinvoimaiseksi.


title: Markus Piispanen

text: Markus Piispanen (s. 29. toukokuuta 1989 Jyväskylä) on suomalainen jääkiekkoilija, joka pelaa Ranskan toiseksi korkeimmalla sarjatasolla FFHG Division 1:n Albatros de Brestissä. Hän on pelipaikaltaan oikea laitahyökkääjä. Piispasta on luonnehdittu pelityyliltään yleispelaajaksi. Hän laukoo oikealta.


title: Markus Piispanen

text: Jyväskylässä syntynyt Piispanen aloitti jääkiekkoilun helsinkiläisessä HooCeessä. Hän siirtyi juniorina sittemmin Oulunkylän Kiekko-Kerhooon, josta Piispanen palasi taas HooCeehen. Kaudella 2004–2005 hän oli seuran C-nuorten paras maalintekijä 11 osumallaan. Kaudella 2005–2006 Piispanen toimi HooCeen B-nuorten varakapteenina. Kaudeksi 2006–2007 hän siirtyi Espoo Bluesin B-nuoriin, jossa Piispanen voitti kauden päätteeksi SM-pronssia. Kaudella 2008–2009 hänet valittiin A-nuorten SM-liigan joulukuun 2008 kuukauden pelaajaksi. Piispanen voitti kauden päätteeksi A-nuorten Suomenmestaruuden.


title: Markus Piispanen

text: Kesken kauden 2009–2010, joulukuussa 2009 Piispanen siirtyi Bluesin A-nuorista Pohjois-Amerikkaan Clarksonin yliopistojoukkueeseen. Hänen visiittinsä siellä jäi noin puolen kauden mittaiseksi, kun Piispanen palasi kaudeksi 2010–2011 Suomeen ja siirtyi vuoden mittaisella sopimuksella Mestis-joukkue Vaasan Sportiin. Hänen tulokaskautensa toi siellä 48 runkosarjaottelussa tehot 10+15=25 sekä 12 playoff-ottelussa tehot 2+2=4. Piispanen voitti kauden päätteeksi Mestiksen-mestaruuden, mutta liigakarsinnat vei kuitenkin Pelicans otteluvoitoin 4-0. Hän keräsi siellä neljässä ottelussa yhden syöttöpisteen. Kaudella 2011–2012 Piispanen jakoi tehoilla 3+7=10 koko Mestiksen pudotuspelien pistepörssin voiton joukkuetoverinsa Lassi Kokkalan ja Jokipoikien Joona Karevaaran kanssa. Hän voitti kauden päätteeksi Mestiksen-mestaruuden, mutta liigakarsinnat voitti kuitenkin Tampereen Ilves otteluvoitoin 4-1.


title: Markus Piispanen

text: Kaudella 2012–2013 Piispanen oli Sportin paras maalintekijä 11 osumallaan. Kaudella 2013–2014 hän jakoi pudotuspeleissä joukkueen sisäisen pistepörssin voiton Lassi Kokkalan kanssa ja maalipörssin voiton Mika Kujanpään kanssa tehoilla 3+3=6. Kaudeksi 2014–2015 Piispanen siirtyi Ruotsin kolmanneksi korkeimmalle sarjatasolle Hockeyettan-joukkue Nybro Vikings IF:n riveihin. Hän oli tehoilla 8+25=33 joukkueen toiseksi paras pistemies Martin Olssonin jälkeen.


title: Markus Piispanen

text: Piispanen palasi kaudeksi 2015–2016 Mestikseen ja siirtyi vuoden mittaisella sopimuksella Kajaanin Hokkiin. Johtaessaan kymmenen ottelun jälkeen sarjan pistepörssiä tehoilla 6+7=13 lokakuussa 2015 hänet lainattiin kahdeksi viikoksi seuran yhteistyöjoukkue Oulun Kärppiin, sarjatasoa ylemmäs SM-liigaan. Piispanen teki näin ollen liigadebyyttinsä 20. lokakuuta 2015 vieraissa JYPiä vastaan. Hän sai ottelussa jääaikaa 13.36 minuuttia. Marraskuussa hänen ilmoitettiin jatkavan Kärpissä toistaiseksi voimassa olevalla lainasopimuksella. Kymmenen runkosarja- ja kahden Mestarien liigan ottelun jälkeen Piispanen palasi joulukuussa takaisin Hokin vahvuuteen. Hän pelasi vuoden 2016 vaihteessa kuitenkin vielä kaksi ottelua Kärpissä Sebastian Ahon ja Jesse Puljujärven pelatessa alle 20-vuotiaiden MM-kilpailuissa sekä joukkueen kahdessa viimeisessä Mestarien liigan ottelussa. Piispanen voitti CHL-hopeaa. Hokissa hän oli 12 osumallaan joukkueen toiseksi paras maalintekijä Markus Korkiakosken kanssa. Kevään 2016 pudotuspeleissä Piispanen jakoi Korkeakosken kanssa Hokin sisäisen pistepörssin voiton. Hän voitti kauden päätteeksi Mestis-hopeaa.


title: Markus Piispanen

text: Kaudeksi 2016–2017 Piispanen siirtyi vuoden mittaisella sopimuksella Mestikseen perustettuun Espoo Unitediin. Hänet nimettiin joukkueen varakapteeniksi. Piispanen oli joukkueen paras pistemies tehoilla 14+20=34. Hän voitti myös Espoo Unitedin sisäisen tehotilaston lukemalla +10. Piispanen voitti kauden päätteeksi Mestis-pronssia.